Bukedde Online - Embeera embi abasuubuzi b’omu akeedi gye bakoleramu\nBalemesezza poliisi okutaasa omubbi ne bamutta\nOmusika atunze ebiggya ku 1500/=\nMuka Kasiwukira yejjeeredde ogw’okutta bba\nEmbeera embi abasuubuzi b’omu akeedi gye bakoleramu\nAmasang’anzira g’oku Fairway gatemagana nga...\nEggwanika lya KCCA temuli ssente!\nEMBEERA abasuubuzi b’omu Kampala gye bakoleramu yeeraliikirizza abaddukanya Kampala Central. Kino kyeyolekedde mu mbeera embi mwe bakolera eteeka obulamu bwabwe mu katyabaga.\nKasasiro bamukung’aanyiza ku miryango gya akeedi so nga mukulukutiramu n’amazzi amajama.\nBya Martin Ndijjo\nAbasuubuzi buli ku makya bakeera kweyiwa mu Kampala kunoonya ssente.\nBangi ku bano bakolera mu akeedi n’ebizimbe ebirala mwe basiiba nga balindiridde bakasitoma.\nNg’oggyeeko emisolo ne bakasitoma ababatakuza emitwe mu kiseera kino, obadde okumanyi nti embeera n’ebifo mwe bakolera bisobola okubafiiriza era nga bya bulabe eri obulamu bwabwe.\nWadde nga KCCA efubye okuyonja n’okulongoosa enzirukanya y’emirimu mu kibuga, abakulira abasuubuzi naddala abakolera mu akeedi bagamba nti embeera gye bakoleramu ekyali ya bulabe era eremesezza bangi okufuna n’okukulaakulana.\nKasasiro gwe bakung’aanyirizza ku mulyango gwa akeedi emu mu Kampala.\nWano we basinzidde nga bali wamu ne KCCA okuvaayo n’enteekateeka y’olusiisira lw’ebyobulamu olugendereddwaamu okusomesa, okubudaabuda, okukebeza abasuubuzi endwadde ezitali zimu n’okubawa obujjanjabi wansi w’omulamwa ‘Munnakampala omulamu ly’essuubi lyaffe….’\nGodfrey Katongole, ssentebe w’ekibiina ekigatta abasuubuzi abakolera mu akeedi z’omu Kampala ekya ‘Kampala Arcades Traders Association’ (KATA) agamba nti balina bammemba abali mu bukadde 2 nga tebasobola kusigala nga batunula nga bammemba baabwe bakosebwa olw’embeera gye bakolera kubanga bangi tebamanyi bulabe bwe bakoleramu.\n“Abantu abasinga bamala kulwala okugenda okwekebeza, olumu ekitayamba kubanga mu kiseera kino obulwadde bubeera busajjuse nga kizibu okuwona so ng’omuntu omutuufu yandibadde buli kiseera yeekebeza okuziyiza endwadde oba okumanya amangu ekizibu ne kisalirwa mangu amagezi.”\nOlw’okuba abantu baffe ekibaleeta mu kibuga kunoonya ssente, bangi tebalina budde bugenda kwekebeza na kufuna bujjanjabi ate abalala bawoza kimu nti amalwaliro ga bbeeyi kubanga abasinga ku bano bamufunampola.\nKatongole agamba nti olusiisira lw’ebyobulamu luno lugenda kukubibwanga mu biseera by’ennaku enkulu okuli; Kulisimaasi, paasika, Iddi kubanga mu budde buno omuwendo gw’abantu mu kibuga gweyongera era enteekateeka eno wadde esookedde wakati mu Kampala (Central) yaakugaziyizibwa okutuuka mu munisipaali za Kampala endala n’ebitundu ebiriraanyewo kubanga eno yonna batwalayo (Kampala metropolitan).\nEmbeera ey’obulabe abasuubuzi gye bakoleramu n’endwadde ze boolekedde okufuna. Dr. Nelson Mwesige nga y’atwala ebyobulamu ku lukiiko lw’abasuubuzi abakolera mu akeedi agamba nti ssinga abasuubuzi tebafaayo kumanya mbeera gye bakoleramu n’okuwaayo obudde okubuulirwa ku kye bayinza okukola, kiyinza okukosa obulamu n’enzirukanya y’emirimu gyabwe.\nOno alaze ezimu ku mbeera ez’obulabe mwe bakolera n’endwadde ze bayinza okufuna. l “Akeedi nnyingi, nkyafu munda ne wabweru ate nga muno abasuubuzi mwe basiiba nga bakola emirimu gyabwe.\nNg’oggyeeko ekya bakasitoma abamu abayinza okugaana okuzigendamu olw’obujama n’okukyuma, embeera eno esobola okuvaako endwadde ez’enjawulo okuli; ekiddukano, omusujja gw’omu byenda n’endala.\nAbasuubuuzi bakolera essaawa nnyingi ng’obudde obusinga babeera batudde butuuzi nga tebava mu bifo.\nGgombya (ku kkono)ng’annyonnyola ku by’olusiisira lw’ebyobulamu. Wakati ye Dr. Nelson Mwesige ne Godfrey Katongole mu lukiiko lwa bannamawulire.\nOkutuula okumala obudde obuwanvu kivaako endwadde omuli; okulumizibwa ebinywa, omugongo n’ebirala. lWaliwo abakyala abalina omuze ogulya buli ekibasala mu maaso.\nBano buli lw’alaba atambuza ekyokulya ng’amuyita waakiri okumusaba ‘jjalibu’ oba okugulayo bya 500/-.\nEmbeera eno ey’okulyankuzibwa esobola okuvaako endwadde eziva ku mugejjo naddala mu mbeera eno nga tebalina budde bukola dduyiro. lOmujjuzo mu akeedi ne mu nkuubo zaazo nayo mbeera ya bulabe eri abakoleramu.\nNg’oggyeko obuzibu bwe basanga mu kussa olw’omukka gwe balwanira, endwadde ng’akafuba (TB), ssennyiga n’endala ezisaasanira mu mpewo kyangu okubakwata nga ziyita mu mukka gwe bassa.\nEkibuga kijjudde mmotoka omuli n’enkadde nga zino zivaamu omukka ogw’obulabe oguvaako endwadde omuli ne kkansa.\nlBwe gutuuka ku mbeera y’ebyenfuna ne kiyitirira kuba abasinga bizinensi tezitambula bulungi, beeraliikirira ssente ze beewola, ez’obupangisa , okulya, fiizi z’abaana n’ebirala.\nOlw’ebbula lya ssente abasuubuzi abasinga babeera mu kweraliikirira ku ngeri gye bayinza okutuukirizaamu ebintu bino byonna ekibateeka mu mbeera ya situleesi.\nlOlw’okuba Akeedi ezisinga okugenda mu kaabuyonjo omala kusasula, abasuubuzi abamu mu mbeera ey’okukekkereza n’abamu obutaba na ssente, basalawo okwerumya ne batuuka n’okusiba omusulo okumala ebbanga eddene. Kino kisobola okubaviirako obuzibu ng’okulumizibwa mu akawago.\nAbalala naddala abakazi bafuna endwadde nga candida eziva ku bantu abangi abakozesa kaabuyonjo n’ebiyigo.\nlAkeedi ezisinga mu kibuga waggulu ziriko wooteeri oba loogi. Ebifo bino bikozesebwa nnyo abasuubuzi abagendayo okwesanyusa olumu ne basuubuzi bannaabwe oba abantu abalala era bano mu kwegatta bafuna endwadde z’obukaba omuli ne siriimu.\nMwesige agamba nti ekizibu kino bakinogedde eddagala nga bali wamu n’abekitongole kya IDI (Infectious Diseases Institute). Bagenda kutandika okuteeka kondomu mu bifo bino n’ebifo abasuubuzi we basobola okwekebereza siriimu ku buli akeedi.\nKCCA yeeyamye okubayamba\nMu lukung’aana lwa bannamawulire lwe baatuuzizza okulaga embeera gye bakoleramu n’obulabe bwe boolekedde, omumyuka wa meeya wa Kampala Central, Sam Gombya era nga ye yabaddewo ku lwa KCCA yayanirizza enteekateeka eno n’asuubiza nga KCCA bw’egenda okubakwasizaako.\n“Ffe ng’abakulembeze era abatwala ekibuga tubeera basanyufu okukulembera abantu nga balamu kubanga omuntu okukola nga mulamu kiteegeza kukola na mannyi n’okwekulaakulanya.”\nYagasseeko nti mu KCCA bafuba okulaba nga balongoosa embeera abantu mwe bakolera. ‘‘Abakulembeze b’abasuubuzi bwe bavaayo n’enteekateeka eno tuteekeddwa okugiwagira kubanga ku nkomerero kitegeeza nkulaakulana ya kibuga na buli muntu kukyeyagaliramu,’’ bwe yagambye.\nGombya akubiriza abasuubuzi n’abantu abalala abasiiba mu kibuga okukozesa omukisa guno ogw’olusiisira lw’ebyobulamu olugenda okutandika ku Mmande nga January 16 okumala wiiki\nBajjo oluyimbiddwa asoose kusaba mmeere\nVision Group n'aba NFA bakusimba emiti okutaasa obutonde bw'ensi\nBajjo asindikiddwa Luzira.\n‘Abagagga beefuga akatale k’abatembeeyi akateekebwa ku Luwum Street\nBalemesezza poliisi okutaasa omubbi...\nPOLIISI y’ebidduka yeegasse ku poliisi ya bulijjo e Kasubi okutaasa agambibwa okuba omubbi wa bodaboda kyokka abantu...\nOmusika atunze ebiggya ku 1500/=...\nWano we nnakulira kyokka kyansusseeko bwe natuuse awaka nga Mugomba atunze n’ebiggya n’abitundiramu\nMuka Kasiwukira yejjeeredde ogw’okutta...\nSARAH Nabikolo nnamwandu w’omugenzi Kasiwukira kyaddaaki afunye ku kaseko kkooti ejulirwamu bw’ezzeemu okwetegereza...


Abantu abakiririza mu situlago muyige okutegeera lwaki omuntu ayogera oba akola kyaba akoze – Bobi Wine\nAbantu abakiririza mu situlago muyige okutegeera lwaki omuntu ayogera oba akola kyaba akoze – Bobi Wine – Radio Simba – Ennene\nYou are at:Home » Latest News » Abantu abakiririza mu situlago muyige okutegeera lwaki omuntu ayogera oba akola kyaba akoze – Bobi Wine\nOmukulembeze wa National Unity Platform – NUP Hon. Robert Kyagulanyi Ssentamu aka Bobi Wine avuddeyo ku Propaganda; “Nkyogeddeko emirundi mingi engeri Gavumenti za Bannakyemalira gyezikozesa pokopoko okwekuumira mu buyinza. Era nannyonyola engeri gyezimalira ensimbi empitirivu mu pokopoko nga ssente zino zandikozeseddwa okutuusa obuweereza ku Bannansi.\nMu Yuganda, mulimu abantu bangi abasasulwa okutambuza pokopoko mu ngeri ez’enjawulo wabula nga balina ebirowoozo byebimu ne Gavumenti. Bano sibafaako nnyo kuba ebigendererwa byabwe mbimanyi. Nakuwalirako nnyo abo ababawa amatu. Bayita mu ngeri eziwerako zegenda okubannyonyola;\n1. Abamu batandika nga abawagira situlago, nebatandika n’amaanyi mangi wabula baba n’obudde obugere okugeza emyezi 6 egisooka, asobola okujja ngawakanya Pulezidenti Museveni n’abali b’enguzi ku mutimbagano, Leediyo oba TV wabula ngalina ekigendererwa. Emyezi gino 6 gibeera gyakumuyamba kufuna bagoberezi bwamala akyuusa emmundu nagiboolekeza tazuukuka buzuukusi nebatandika okulwana situlago.\nBasooka kuvaayo nebemulugunya ku bitambula mu situlago ebiyinza okulabika ng’ebituufu. Balondayo abamu ku banaffe bebalowooza nti banafu nebatandika okubalumba. Bavaayo n’obulimba bwebazimbye obulungi ku banaffe era nga batwala obudde okutandika entalo zaabwe. Omuntu ono singa avaayo neyerwanako awo webaviirayo nebatuyita abayaaye abeffujjo.\n2. Abalala avaayo nategeeza nga bwawagira enkyuukakyuuka. Bagamba nti tebawagira Gavumenti wabula bwewekkaanya byeboogera okizuula nti bamala ebitundu 80 ku 100 ku budde bwabwe nga balumba abakulembeze abali mu situlago. Bamala ebitundu 20 ku 100 ku budde bwabwe ku ngeri gyebataagalamu Gavumenti. Bano bamanyi engeri buli kimu gyekirina okutambuzibwamu, naye tebakiriza yadde okwenyigira mu kukiteekesa mu nkola.\nOmulimu gwebakola kwekuwakanya buli kyetuvaayo nakyo. Obukulembeze bwa NUP bwebutagamba bantu kwekalakaasa bajja kubavuma olwobutakunga bantu kwekalakaasa. Bwobawulira boogera olowooza bebajja okusooka ku nguudo okwekalakaasa. Naye singa abakulembeze ba NUP bavaayo nebakunga abantu okwekalakaasa bavaayo mangu nebakyuusa olutambi nebawoza nti Bobi Wine asindise abaana babandi ku makubo battibwe, asooke asindike ababe ku nguudo.\nEkigendererwa kyabwe kumalamu bantu maanyi.\n3. Abalala bavaayo nebalaga nga bwebaagala okuwagira omukulembeze wa situlago wabula nga bamulumba naabo baakola nabo. Bano balaga nti bamwagala 100 ku 100, wabula bwobekkaanya obulungi okizuula nti balumba buli omu.\n4. Ab’omulundi ogwokuna beebo abawagira Gavumenti era nga tebakikweka. Essaawa yonna babeera betegefu okunoonya ekitatambula bulungi mu situlago bakyogereko bwebatakifuna nga batandika kufumba byebanayogera. Bebavaayo nti nagula ennyumba mu Amerika. Bwekitakwatayo, ngabawoza nti Museveni yangulira emotoka ya bullet proof. Batandika okwebuuza nti agula atya emotoka eya bullet proof nga Gavumenti temanyi? Bwagiwamba nga batandika kuwoza nti yamugulibwa Bazungu bakyankalanye eggwanga.\nAbali mu mutendera ogwokuna bangu nnyo okusirisa kuba ebigendererwa byabwe bibeera bimanyiddwa.\nAbantu abakiririza mu situlago muyige okutegeera lwaki omuntu ayogera oba akola kyaba akoze. Ekyo kikulu nnyo.”


Kawalya, Deo; De Schryver, Gilles-Maurice\nMu lupapula luno tutunuulidde obusobozi bw'okugatta enkola z'okuwandiika enkuluze omuli ey'ekiwalifu, ey'ebitegeero n'ennyinyonnyozabifaananyi, wano kye tutuumye enkuluze ennawalifubitegeero+, nga tukozesa Oluganda ng'ekyokulabirako. Enkuluze ey'engeri eno eba ejja kugatta emiganyulo gya kannankuluze ow'ekiwalifu n'ow'ebitegeero, ng'ennyingizo zonna era ziyungiddwa ku bifaananyi ebizituukirako. Mu Kitundu 1 tulombojja ebyafaayo bya kannankuluze w'Oluganda, nga tumenya ebika by'enkuluze eby'enjawulo mu Luganda okuviira ddala ku ntandikwa y'emyaka gya 1900. Ekitundu 2 kinnyonnyola kannankuluze ow'ekiwalifu n'ow'ebitegeero. Mu Kitundu 3 ne 4 tutunuulira akatale k'enkuluze kennyini mu Afrika n'ebiwandiiko by'ekiyivu ku nkuluze okwetooloola ensi yonna. Mu Kitundu 5 tuwa ensonga lwaki enkuluze ennawalifubitegeero+ yeetaagibwa mu Luganda, ne tuteesa n'engeri gy'eyinza okuwandiikibwamu mu Kitundu 6, ne tuzzaako okukubira mu Kitundu 7.\nName: Kawalya_Introduci ...


Omubaka agugumbudde abasajja abasuulirira amaka\nGAVUMENTI neeralikirivu olw'abazadde okusulayo ogwannagamba mu kugemesa abaana ekintu ekyongedde okubasasanyamu endwadde nga n'abangi bafudde.\nKino kyasitudde abakungu ba Minisitule y'ebyobulamu mu ggwanga saako abasawo abegattira mu kibiina ekitumbula obujjanjabi bw'abaana obuli ku mulembe ( Uganda Paediatric Association- UPA) okujja e Mmengo ku Lwokutaano February 8, 2019 okutandika enkolagana n'obwakabaka bwa Buganda okusala amagezi ku ngeri gyebayinza okwongera okukungamu abazadde okugemesa abaana.\n" Okusinzira ku kunoonyereza okukoleddwa, okugemesa abaana kukidde ddala wansi nga wetwogerera kuli ku bitundu 55 ku 100 ate ekisinga okutiisa kwe kuba nti wano mu Buganda omuwendo guli ku bitundu 48 ku 100 n'olwekyo twetaaga okukolera awamu okutereeza ekizibu kino ekyolekedde okutatana omujjijji omuto,"Dr. Immaculate Ampaire nga mukugu mu by'okujjanjaba abaana mu minisitule y'ebyobulamu bweyategezezza.\nE Bulange- Mmengo bano basisinkaniddwa Kamisona mu minisitule y'ebyobulamu mu Buganda, Dr. Fiona Kalinda eyategezezza nti betegefu okuddamu kaweefube w'okukunga abazadde okugemesa abaana nga Kabaka bweyakikola mu kubakunga okugemesa poliyo.\n"Ng'Obwakabaka tulina emitendera mingi egy'obukulembeze okuli okuva ku Kabaka okutuuka wansi ku Mutongole ate n'obusolya bw'ebika okutuuka wansi mu nju. Tukubiriza abazadde okutwala ensonga y'okugemesa abaana ng'ekikulu kubanga kibawonya endwadde nkumu eziyitiridde ensangi zino. Bwogemesa omwana wewala n'okusasanya ensimbi ku baana abalwalalwala olw'omubiri okubeera omunafu nga tegusobola kulwnayisa ndwadde," Dr. Klainda bweyategezezza.\nDr. Ampaire yayongedde nategeza nti gavumenti eteeka mu malwaliro g'e Kampala eddagala erigema lya buwumbi butaano kyokka lingi liggwako ng'abaana tebagemeddwa wabula nebatwalibwa mu bulwaliro, abazadde gyebasasanyiza ensimbi ennyingi ezitalisasanyiziddwa nga bekweese mu ky'okutya okugemesa abaana.\nYe Dr. Ann Akullo ng'ono y'akulira UPA yategezezza nti okugemesa abaana tekirina kutiibwa kubanga eddagala eryeyambisibwa lisooka kwekenenyezebwa era wadde liyinza okubeera enkyukakyuka mu mubiri lyerireese mu baana, abazadde tebasanye kutya wabula basanye baddeyo mu malwaliro okuloopa ekibaddewo okusinga okwekweka n'okwogerera amafuukule enkola eno.\nEndwadde 13 zâ€™owona bwâ€™olya ebinyeebwa\nOkulya ebibala kwamponya kandida


Omutendesi asindikiddwa ku alimanda lwakubba pound 37000 - Radio Simba, The Best Luganda Station in the World !\nOmutendesi asindikiddwa ku alimanda lwakubba pound 37000\nHitiyaremye Venuste 32, asindikiddwa ku alimanda omulamuzi wa Kkooti ya Kira lwakubba Pound 37000 nga zaali za mukama we. Ono yakwatibwa Poliisi nga yasangibwa yekwese mu loogi ya Rockie Guest House ku Old Kampala.\nOmwogezi wa Poliisi mu Kampala n’emiriraano Luke Owoyesigyire agamba nti ono ssente yazibba mu motoka yamukama we nga 1-june-2018 okuva olwo nabula.\nOno abadde ateekateeka okuddukira e Burundi, oluvannyuma lw’okunyizibwa ono yemenye nakiriza nti ddala kituufu ssente zino yazibba okuva ku boss we Fr. Hubat Twajirayezu owa Don Bosco Children and Life Mission (CALM). Ono yasangiddwa ne Laptop empya, Euros 13090, Rwanda Francs 5000 ne 192,000 eza Uganda n’ebintu ebirala.\nOmubaka w’e Kole afunye akabenje


Bukedde Online - Kkooti eyongezzaayo ogwawawaabirwa omugagga Kiwanuka\nOmusajja atemyeko abantu 4 emitwe ne balowooza mulalu!\nKazimba alekedde Bannamityana obubaka okukakali...\nTemuddamu kumbuuza bintu bya Kenzo nabivuddemu-Sheikh...\nSebuliba (ku ddyo) ne looya we gwe yazze naye mu kkooti.\nKKOOTI ewozesa ensonga z’amaka e Makindye eyongezzaayo okuwulira omusango omwana Jordan Sebuliba 40, gwe yawawaabira kitaawe omugagga Mohan Kiwanuka 69 ng’ayagala kkooti emukake amugabire ebimu ku byobugagga bye abiddukanye ng’asinziira ku nsonga nnya z’abadde amalirako ssente ze.\nOmulamuzi Geofrey Namundi owa kkooti ekola ku nsonga z’amaka yayongezzaayo okuwulira omusango Sebuliba gwe yaggula ku kitaawe Kiwanuka ng’agamba nti fayiro ekwata ku musango guno tennaba kutuuka ku mmeeza ye.\nOmusango guno Sebuliba yasooka kuguggulawo mu Kkooti Enkulu ewozesa emisango gy’ettaka abaasazeewo okugusindika mu kkooti ewozesa ensonga z’amaka e Makindye. Omulamuzi Namundi yayongeddeko nti fayiro bwe yava mu ofiisi y’ebyettaka yalina okuyita ew’omulamuzi akulira kkooti ento nga yalina okugimukwasa kyokka mu kiseera kino ali bweru wa ggwanga mu Zanzibar nga balina okumulinda amale okudda basobole okutambuza omusango guno.\nSebuliba ayagala kkooti emugabire ebyobugagga okuli ekifo kya Golf Course poloti nnamba 21-29 okuli ekifo kya Seven Trees e Kololo awakolerwa emikolo, poloti 1758 Busiro Bwerenga bbulooka 413 ne poloti 22 Kanaakulya Kaggwa Close FRV KCCA volume 371 okuli amaka maama we w’asula.\nLWAKI SEBULIBA AYAGALA EBYOBUGAGGA BINO\nOkusinziira ku mpaaba, Sebuliba ayagala ebyobugagga bino y’aba abiddukkanya kubanga y’abadde alabirira maama we Beatrice Bayiga okuva mu 2017, kitaawe gwe yasuulawo mu 1989 nga ssente ezimulabirira ziva mu poloti ya Seven Trees e Kololo. Sebuliba agattako nti yasonda ezimu ku ssente ezaakola omukolo gw’omu ku bannyina, nnyina gw’azaala bwe yali ayanjula bba.\nEkirala agamba nti yakozesa ssente ezimu okulongoosa amalaalo gaabwe ag’ekika. Ate ssente endala yazisaasaanya mu kuwa obujjanjabi eri baganda be n’ebyetaago ebirala. Nga bino byonna kkooti bw’ebiteeka mu nkola ajja kusobola okuggyayo ssente ze z’abadde asaasaanya.\nKU KKOOTI awaa BADDE OMUSANGO Balooya ba Kiwanuka abaakulembeddwaamu Faisal Mukasa owa Fides Co. Advocates be baasoose okutuuka ku kkooti e Makindye. Oluvannyuma Sebuliba yazze ne balooya be aba BKA Co. Advocates kyokka olwayingidde kkooti, omulamuzi Namundi n’akabatema nga bw’atalina fayiro kubanga temutuukangako okuva lwe baakola enkyukakyuka mu musango kwe kusalawo okugwongezaayo okutuusa ku Lwokubiri wiiki ejja.\nBeatrice Luyiga Kavuma Kiwanuka maama wa Sebuliba naye oluvannyuma yatuuse ku Kkooti n’omu ku batabani be ne babeera mu kafubo okumala akabanga. Oluvannyuma baafulumye ne balinnya mmotoka ne babulawo.\nENGERI SEBULIBA GYE YAGGULAWO OMUSANGO\nOmusango gwaggulwawo ng’ayita mu balooya be aba BKA and Co. Advocates nga guli wakati wa Jordan Sebuliba, maama we Beatrice Kavuma Kiwanuka, kkampuni ya Lower Hill Management ne Mohan Kiwanuka ne kkampuni ya Visa Investments. Gwasooka okuggulwawo nga July 9, 2019 mu kkooti ewoza emisango gy’ettaka ku fayiro nnamba 535/2019.\nMu kiwandiiko Sebuliba kye yakwasa kkooti eno ayagala ekake kitaawe amukwase ebimu ku byobugagga olw’obuvunaanyizibwa bw’abadde akola.\nGUNO MULUNDI GWAKULUBIRI NGA SEBULIBA avunaana KITAAWE Sebuliba yasooka kutwala kitaawe Kiwanuka mu kkooti ng’agamba nti aliko obukosefu ku mutwe ng’ayagala lkooti emukake atwalibwe mu ddwaaliro akeberebwe era n’agisaba emuuwe obuvunaanyizibwa y’aba addukanya ebyobugagga bya kitaawe.\nMusa Ssekaana omulamuzi wa Kkooti Enkulu ewozesa emisango gy’engassi yagoba omusango guno ng’agamba nti ng’ali wamu ne balooya b’enjuyi zombi olwa Kiwanuka ne Sebuliba, yayogera ne Kiwanuka okumala eddakiika 45 n’akizuula nga talina buzibu bwonna ku mutwe n’alaga nti eky’okumusindika mu ddwaaliro okumwekebejja kimuggyako eddembe lye. Wabula Sebuliba teyamatira n’ebyava mu musango n’asuubiza okweyongerayo mu kkooti esingako.\nWano era yasaba kkooti emuwe olukusa asigale nga y’addukanya ebyobugagga omuli kkampuni 33 ezikola emirimu gya kitaawe egy’enjawulo kyokka nakyo omulamuzi yakigoba. Balooya\nBAVUDDE MU MUSANGO Balooya ba Kkampuni ya Mayiga and Buwule Co. Advocates ababadde bawoza emisango gya Kiwanuka bavudde mu musango guno kubanga be bawandiisi ba kkampuni ya Visa Investments kyokka nga nayo baagiwawaabira mu musango. Looya Fisal Mukasa owa Fides ye yayingidde mu musango guno nga y’awolereza Kiwanuka ne Kkampuni ya Visa Investment.\nBY’ASABA MU KIWANDIIKO Agamba nti amaka agali ku poloti nnamba 22A Kawalya Kaggwa Close ayagala bagaggye mu mannya ga kkampuni ya kitaawe eya Summit Ltd, poloti 1758 Busiro Bwerenga nayo bagiggye mu mannya ga kkampuni ya kitaawe eya Visa Investments Ltd. Ono era ayagala kitaawe ne kkampuni ya Visa Ltd bamuliyirire olw’okufiirizibwa kwonna okubaddewo. Yasabye kkooti era ekome ku kitaawe ne basajja be abaagala okumusengula mu byobugagga bino\nSeven Trees e Kololo\nMagogo amazeeko ekibonerezo ky'okutunda...\nPulezidenti wa FUFA, Moses Magogo asuubirwa okukomawo mu ofiisi oluvannyuma lw'ekkoligo ly'emyezi ebiri nga teyeenyigira...


Okuva 15:5,Okuva 14:27-Okuva 14:28 LCB - Obuziba bubasaanikidde; basse okutuuka - Bible Gateway\nOkuva 15:5 Endagaano Enkadde nʼEndagaano Empya (LCB)\nOkuva 14:27-28 Endagaano Enkadde nʼEndagaano Empya (LCB)\n27 Bw’atyo Musa n’agololera ennyanja omukono gwe, obudde bwe bwakya n’ekomawo n’amaanyi, Abamisiri ne bagidduka nga balaba ejja; Mukama, Abamisiri n’abasaanyaawo wakati mu nnyanja. 28 Amazzi ne gakomawo ne gasaanikira amagaali n’abeebagadde embalaasi, n’eggye lya Falaawo lyonna eryali ligoberedde Abayisirayiri mu nnyanja. Tewaali n’omu ku bo eyawona.


Weesige Yakuwa Bulijjo! | Ogw’Okusoma\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Karen (S'gaw) Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n“Mumwesige ye mu biro byonna, mmwe abantu.”—ZAB. 62:8.\nLwaki oluusi essaala zaffe Yakuwa taziddamu mangu?\nEkisuubizo kya Yakuwa ekiri mu 1 Abakkolinso 10:13 kikuzzaamu kitya amaanyi?\nBintu ki ebisobola okukuyamba okwongera okwesiga Yakuwa n’okunyweza enkolagana yo naye?\n1-3. Lwaki Pawulo yali mukakafu nti Yakuwa yali asobola okumuyamba? (Laba ekifaananyi waggulu.)\nTEKYALI kyangu kuba Mukristaayo mu Rooma. Abaruumi baawaayiriza abagoberezi ba Kristo nti be baali bakumye omuliro ku kibuga mu mwaka gwa 64 E.E. era nti baalina obukyayi eri abantu abalala. Ekyo kyaviirako Abakristaayo okuyigganyizibwa ennyo. Mu kiseera ekyo, Abakristaayo abamu baaweebwayo eri ensolo ne zibataagulataagula era abalala ne bakomererwa ku miti oba ne bookebwa omuliro nga balamu. Singa waliwo mu kiseera ekyo, ekiseera kyonna wandibadde mu kutya nti naawe basobola okukukwata ne bakutulugunya.\n2 Kiyinzika okuba nti mu kiseera ekyo ekyali ekizibu ennyo, omutume Pawulo mwe yasibirwa mu kkomera e Rooma omulundi ogw’okubiri. Omutume Pawulo ayinza okuba nga yali alowooza nti ne ku mulundi guno Bakristaayo banne tebajja kumuyamba. Yagamba Timoseewo nti: “Mu kwewozaako kwange okwasooka tewali n’omu yali nange, bonna banjabulira, (ekyo kireme kubavunaanibwa).” Wadde kyali kityo, Pawulo yakiraga nti teyali yekka. Yagamba nti: “Mukama waffe yali kumpi nange n’ampa amaanyi.” Mu butuufu, Mukama waffe Yesu yawa Pawulo amaanyi ge yali yeetaaga. Amaanyi ago gaamuyamba gatya? Agamba nti: “Nnawonyezebwa okuva mu kamwa k’empologoma.”—2 Tim. 4:16, 17. *\n3 Okujjukira embeera eyo enzibu gye yayitamu, kyayamba Pawulo okuba omukakafu nti Yakuwa yandimuwadde amaanyi ageetaagisa okusobola okwaŋŋanga ebizibu bye yalina n’ebyo bye yandyolekaganye nabyo mu biseera eby’omu maaso. Yagamba nti: “Mukama waffe ajja kumponya obubi bwonna.” (2 Tim. 4:18) Mu butuufu, Pawulo yali mukakafu nti ne bwe yandibadde nga talina buyambi kuva eri bantu, Yakuwa n’Omwana we bandimuyambye!\nKIRAGE NTI WEESIGA YAKUWA\n4, 5. (a) Ani ayinza okukuyamba ekiseera kyonna? (b) Oyinza otya okunyweza enkolagana yo ne Yakuwa?\n4 Wali obaddeko mu mbeera enzibu n’owulira ng’atalina buyambi bwonna? Oyinza okuba nga wali tolina mulimu, ng’opikirizibwa ku ssomero, ng’olina obulwadde obw’amaanyi, oba ng’oli mu mbeera endala yonna enzibu. Oyinza okuba wasaba abalala okukuyamba naye ne batasobola kukuwa buyambi bwe weetaaga. Mu butuufu, ebizibu ebimu abantu tebasobola kubigonjoola. Kati olwo kiki ky’oyinza okukola mu mbeera ng’eyo? Bayibuli etukubiriza ‘okwesiga Yakuwa.’ (Nge. 3:5, 6) Naye ddala Yakuwa asobola okukuyamba? Yee, kubanga waliwo ebyokulabirako bingi mu Bayibuli ebiraga nti Yakuwa ayamba abantu be.\n5 Bw’obeera mu mbeera enzibu ennyo, tonyiiga olw’okuba abalala balemereddwa okukuwa obuyambi bwe weetaaga. Mu kifo ky’ekyo, okufaananako Pawulo, embeera eyo gitwale ng’akakisa k’oba ofunye okukiraga nti weesiga Yakuwa n’okulaba engeri gy’anaakuyambamu. Ekyo kisobola okukuyamba okwongera okumwesiga n’okuba n’enkolagana ey’oku lusegere naye.\nOKWESIGA YAKUWA KITUYAMBA OKUNYWEZA ENKOLAGANA YAFFE NAYE\n6. Lwaki oluusi tekiba kyangu kwesiga Yakuwa nga tuli mu mbeera enzibu?\n6 Singa oba n’ekizibu eky’amaanyi, ng’owulira nti okoze kyonna ekisoboka okukigonjoola, era ng’osabye ne Yakuwa akuyambe, kisoboka okulekera awo okweraliikirira ng’okimanyi nti Yakuwa ajja kukuyamba? Yee, kisoboka! (Soma Zabbuli 62:8; 1 Peetero 5:7.) Bw’oba oyagala okuba n’enkolagana ey’oku lusegere ne Yakuwa, olina okuyiga okumwesiga. Naye ekyo oluusi tekiba kyangu. Lwaki? Ensonga emu eri nti ebiseera ebimu essaala zaffe Yakuwa taziddamu mangu.—Zab. 13:1, 2; 74:10; 89:46; 90:13; Kaab. 1:2.\n7. Lwaki oluusi essaala zaffe Yakuwa taziddamu mangu?\n7 Lwaki ebiseera ebimu, essaala zaffe Yakuwa taziddamu mangu? Kijjukire nti enkolagana eri wakati waffe ne Yakuwa eri ng’eyo omwana gy’aba nayo ne kitaawe. (Zab. 103:13) Tekiba kya magezi omwana okusuubira omuzadde okumuwa buli kimu ky’aba amusabye oba okumuweerawo buli kimu ky’aba amusabye. Oluusi omwana ayinza okusaba ekintu naye nga ddala mu butuufu takyetaaga. Ate ebintu ebimu omwana by’aba asaba kiba kyetaagisa ekiseera okuyitawo ng’omuzadde tannabimuwa. Ate ebirala omuzadde ayinza okukiraba nga si kya magezi kubimuwa kubanga biyinza okumukosa oba okukosa abalala. Ate era, singa buli kimu omwana ky’asaba omuzadde akimuweerawo, olwo nno omuzadde aba ng’afuuse omuddu w’omwana. Mu ngeri y’emu, oluusi Yakuwa ayinza okuleka ekiseera okuyitawo nga tannaddamu ssaala zaffe. Ng’Omutonzi waffe ow’amagezi era ow’okwagala, amanyi bye twetaaga era n’ekiseera ekituufu eky’okubituweeramu. Singa Yakuwa atuweerawo buli kimu kye tumusaba, olwo nno aba ng’afuuse omuddu waffe.—Geraageranya Isaaya 29:16; 45:9.\n8. Kiki Yakuwa ky’atusuubiza?\n8 Ensonga endala eri nti Yakuwa amanyi obusobozi bwaffe we bukoma. (Zab. 103:14) Bwe kityo, atuwa amaanyi ge twetaaga nga twolekagana n’ebizibu. Kyo kituufu nti ebiseera ebimu tuyinza okuwulira nga tetukyalina lugendo. Naye Yakuwa asuubiza nti tayinza kuleka baweereza be kugezesebwa kusukka ku kye basobola okugumira. Mu butuufu, ‘atuteerawo obuddukiro.’ (Soma 1 Abakkolinso 10:13.) Nga kituzzaamu nnyo amaanyi okukimanya nti Yakuwa amanyi kye tusobola okugumira ne kye tutasobola kugumira!\n9. Kiki kye tusaanidde okukola singa tusaba Yakuwa naye n’atatuddamu mangu?\n9 Singa tusaba Yakuwa naye n’atatuddamu mangu, tusaanidde okuba abagumiikiriza. Kijjukire nti Yakuwa ayagala nnyo okutuyamba, era nti naye aba agumiikiriza ng’alindirira ekiseera ekituufu okutuyamba. Bayibuli egamba nti: “Mukama kyaliva alinda, abakwatirwe ekisa, era kyaliva agulumizibwa abasaasire: kubanga Mukama Katonda alaba ensonga; balina omukisa bonna abamulindirira.”—Is. 30:18.\n10-12. (a) Kiki ekiyinza okukifuula ekizibu eri Omukristaayo okujjanjaba omu ku b’omu maka ge alina obulwadde obw’amaanyi? (b) Okwesiga Yakuwa mu biseera ebizibu kiyinza kitya okukwata ku nkolagana yaffe naye? Waayo ekyokulabirako.\n10 Bw’oba ng’olina ekizibu eky’amaanyi, oyinza okuwulira nga Pawulo bwe yawulira. Oyinza okuwulira ng’ali okumpi ‘n’akamwa k’empologoma’ oba ng’ali mu kamwa kaayo. Mu mbeera ng’eyo, kiyinza okuba ekizibu ennyo okwesiga Yakuwa, so ng’ate mu kiseera ekyo kiba kikwetaagisa nnyo okumwesiga. Ng’ekyokulabirako, watya singa olina omu ku b’omu maka go alina obulwadde obw’amaanyi gw’ojjanjaba. Oluvannyuma lw’okusaba Yakuwa akuwe amagezi n’amaanyi, osobola okuwulira emirembe bw’okimanya nti Yakuwa ategeera bulungi embeera yo. * Yakuwa ajja kukuyamba okugumira embeera eyo n’okusigala ng’oli mwesigwa gy’ali.—Zab. 32:8.\n11 Ebiseera ebimu oyinza okuwulira nga gy’obeera Yakuwa akwabulidde. Abasawo abatali bamu bayinza okuba nga bakuwa amagezi ga njawulo. Ate n’ab’eŋŋanda zo be wandisuubidde okukubudaabuda, bayinza okwongera okukalubya embeera. Bw’oba mu mbeera ng’eyo, weeyongere okwesiga Yakuwa kubanga ajja kukuwa amaanyi. Weeyongere okumusemberera. (Soma 1 Samwiri 30:3, 6.) Bw’onoolaba engeri Yakuwa gy’akuyambyemu, enkolagana yo naye ejja kweyongera okunywera.\n12 Ekyo kyennyini kye kyatuuka ku Linda. * Yali amaze ekiseera kiwanvu ng’ajjanjaba bazadde be okutuusa lwe baafa. Agamba nti: “Bwe twali mu mbeera eyo, nze, omwami wange, ne mwannyinaze oluusi twabanga tetumanyi kya kukola. Ebiseera ebimu twawuliranga ng’abatalina buyambi. Kyokka bwe tulowooza ku biseera ebyo, tukiraba nti Yakuwa yali wamu naffe. Yatuwa amaanyi era yatuwa byonna bye twali twetaaga mu kiseera ekyo ekyali ekizibu ennyo.”\n13. Okwesiga Yakuwa kyayamba kitya mwannyinaffe omu okugumira ebizibu eby’omuddiriŋŋanwa bye yafuna?\n13 Okwesiga Yakuwa kisobola n’okutuyamba nga twolekagana n’ebizibu eby’amaanyi. Ekyo kyennyini kye kyayamba Rhonda. Mu kiseera omwami we, ataali mukkiriza, we yali ayagalira bagattululwe, abasawo baakizuula nti mwannyina yalina obulwadde obw’amaanyi ennyo. Nga waayiseewo emyezi mitono, mukyala wa mwannyina yafa. Rhonda bwe yawulira ng’atereddemu oluvannyuma lw’ebizibu ebyo, yatandika okuweereza nga payoniya owa bulijjo. Kyokka waayita akaseera katono maama we naye n’afa. Kiki ekyayamba Rhonda okuguma? Agamba nti: “Nnasabanga Yakuwa buli lunaku, ne bwe nnabanga nsalawo ku bintu ebirabika ng’ebitono ennyo. Ekyo kyafuula Yakuwa okuba owa ddala gye ndi. Nnayiga okwesigama ku Yakuwa mu kifo ky’okwesigama ku bantu abalala oba ku magezi gange. Yakuwa yampa obuyambi bwonna bwe nnali nneetaaga. Mu butuufu, enkolagana yange ne Yakuwa yeeyongera okunywera.”\nBwe wajjawo embeera enzibu mu maka gaffe, enkolagana yaffe ne Yakuwa eneesigala nga nnywevu? (Laba akatundu 14-16)\n14. Yakuwa ayinza atya okuyamba Omukristaayo omwesigwa ng’omu ku b’eŋŋanda ze agobeddwa mu kibiina?\n14 Ate lowooza ku mbeera endala. Watya singa omu ku b’eŋŋanda zo agobebwa mu kibiina. Okusinziira ku ebyo by’osomye mu Bayibuli, oteekwa okuba ng’omanyi engeri abantu ababa bagobeddwa mu kibiina gye balina okuyisibwamu. (1 Kol. 5:11; 2 Yok. 10) Naye oluusi kiyinza okulabika ng’ekizibu ennyo oba ekitasoboka kukolera ku bulagirizi obwo. * Oneesiga Yakuwa nti ajja kukuwa amaanyi ge weetaaga okusobola okukolera ku bulagirizi Bayibuli bw’ewa obukwata ku ngeri y’okuyisaamu omuntu aba agobeddwa mu kibiina? Okiraba nti embeera eyo esobola okukuwa akakisa okwongera okunyweza enkolagana yo ne Yakuwa?\n15. Lwaki Adamu yajeemera Yakuwa?\n15 Ku nsonga eyo, lowooza ku musajja eyasooka, Adamu. Ddala Adamu ayinza okuba nga yalowooza nti bwe yandijeemedde Yakuwa teyandifudde? Nedda, kubanga Ebyawandiikibwa bigamba nti Adamu “teyalimbibwa.” (1 Tim. 2:14) Kati olwo, lwaki yajeemera Katonda? Adamu yalya ku kibala Katonda kye yali abagaanye olw’okuba yali ayagala mukazi we okusinga bwe yali ayagala Yakuwa. Yasalawo okuwuliriza mukazi we mu kifo ky’okuwuliriza Katonda we, Yakuwa.—Lub. 3:6, 17.\n16. Ani gwe tusaanidde okwagala okusinga abalala bonna, era lwaki?\n16 Kati olwo tugambe nti tetusaanidde kwagala nnyo ba ŋŋanda zaffe? Nedda! Naye okwagala kwe tulina eri Yakuwa kusaanidde okusinga okwagala kwe tulina eri omuntu omulala yenna. (Soma Matayo 22:37, 38.) Bwe tukola tutyo kisobola okukwata ennyo ku b’eŋŋanda zaffe, ka babe nga baweereza Yakuwa oba nga tebamuweereza. N’olwekyo, weeyongere okwagala Yakuwa n’okumwesiga. Ate era bw’obaako ekintu kyonna ekikweraliikiriza ekikwata ku omu ku b’eŋŋanda zo eyagobebwa mu kibiina, saba Yakuwa omutegeeze byonna ebikuli ku mutima. * (Bar. 12:12; Baf. 4:6, 7) Embeera eyo enzibu gitwale ng’akakisa k’oba ofunye okwongera okunyweza enkolagana yo ne Yakuwa. Ekyo kijja kukuyamba okwesiga Yakuwa ng’okimanyi nti okumugondera kivaamu ebirungi bingi.\nNGA BWE TULINDIRIRA YAKUWA\nKirage nti weesiga Yakuwa ng’oba n’eby’okukola bingi mu mulimu gwe (Laba akatundu 17)\n17. Bwe tunyiikirira omulimu gw’okubuulira, kiraga kitya nti twesiga Yakuwa?\n17 Lwaki Pawulo ‘yawonyezebwa okuva mu kamwa k’empologoma’? Yagamba nti: “Nsobole okubuulira mu bujjuvu amawulire amalungi era amawanga gonna gasobole okugawulira.” (2 Tim. 4:17) Okufaananako Pawulo, bwe tunyiikirira omulimu gw’okubuulira, tuba tukiraga nti twesiga Yakuwa nti ajja kukola ku byetaago byaffe byonna. (Mat. 6:33) Ng’ababuulizi b’Obwakabaka, ‘tukwasiddwa amawulire amalungi,’ era “tukolera wamu ne Katonda.” (1 Bas. 2:4; 1 Kol. 3:9) Gye tukoma okuba n’eby’okukola ebingi mu mulimu gwa Katonda, gye kijja okukoma okutwanguyira okumulindirira okutuusa lw’anaddamu essaala zaffe.\n18. Biki ebinaatuyamba okwongera okwesiga Yakuwa n’okunyweza enkolagana yaffe naye?\n18 N’olwekyo, ka ffenna tufube okunyweza enkolagana yaffe ne Yakuwa. Bwe tuba twolekagana n’embeera enzibu, tusaanidde okugitwala ng’akakisa ke tuba tufunye okunyweza enkolagana yaffe ne Yakuwa. Mu butuufu, ka ffenna tweyongere okusoma Ekigambo kya Katonda n’okufumiitiriza ku ebyo bye tusoma, ka tweyongere okusabanga buli lunaku, era ka tunyiikirire omulimu gw’okubuulira. Bwe tunaakola bwe tutyo, Yakuwa ajja kutuyamba okugumira ebizibu bye twolekagana nabyo mu kiseera kino n’ebyo bye tujja okwolekagana nabyo mu biseera eby’omu maaso.\n^ lup. 2 Pawulo ayinza okuba nga yawonyezebwa kuva mu kamwa ka mpologoma yennyini oba nga yawonyezebwa kuva mu mbeera endala enzibu ennyo.\n^ lup. 10 Waliwo ebitundu ebitali bimu ebyafulumira mu bitabo byaffe ebisobola okuyamba Omukristaayo alina obulwadde obw’amaanyi n’oyo amujjanjaba. Laba Awake! eya Febwali 8, 1994; Febwali 8, 1997; Maayi 22, 2000; n’eya Jjanwali 22, 2001.\n^ lup. 12 Amannya gakyusiddwa.\n^ lup. 14 Laba ekitundu “Lwaki Okugoba Omwonoonyi mu Kibiina Kiba Kikolwa kya Kwagala,” mu katabo kano.\n^ lup. 16 Waliwo ebitundu ebitali bimu ebyafulumira mu bitabo byaffe ebisobola okuyamba Abakristaayo abeesigwa ng’omu ku b’eŋŋanda zaabwe avudde ku Yakuwa. Laba Watchtower eya Ssebutemba 1, 2006 (olupapula 17-21), n’eya Jjanwali 15, 2007 (olupapula 17-20).


Paapa Alagidde Ab'enyigira Mukubasanya abakyala banoonyerezebweko - Cyclone Times\nOluvanyuma lw’okukufuna okwemulugunya ku Bishop Juan Barros wamu ne munne Faaza Fernando Karadima mu ggwanga lya Chile, ku misango egyekuusa ku kukabasanya abantu mu ggwanga lino, Paapa Bergoglio Francis yawummuza abaweereza bano nga bwakola okunoonyereza ku bibogerwako.\nBishop Barros nga yalondebwa Paapa Francis okutwala essaza lye Osorno mu ggwanga lya Chile mu mwaka gwa 2015 azze yemulugunyizibwaako bannansi ba Chile, olw’okwekobaana ne faaza Fernando Karadima nga ono yatuusa ebikolwa eby’okusulika ennenge abavubuka abaali mu buweereza bw’e Kkerezia gyeyali atwaala.\nPaapa Francis yawa Bishop Juan Barros ekibonerezo ky’okwegayirira wamu n’okuyita mu kusaba okumalira ddala omwaka mulamba nga bwebamukolako okunoonyereza okwekikugu.\nsaabasumba Charles Scicluna ow’e Malta nga ono azze ayambako okunoonyereza wamu n’okumalawo ebikolwa eby’obukaba mu baweereza ab’ekerezia ey’ekikatolika, yasindikiddwa okusobola okukola okunoonyereza okwekikugu ku misango egivunaanwa Bishop Barros wamu ne faaza Fernando.\nFaaza Karadima avunaanwa okusulika ennenge abavubuka mu kibuga kya Chile ekikulu ekya Santiago okuviira ddala mu mwaka gwa 1980.\nwano bannansi ba Chile baanenyezza nnyo Paapa Francis olw’okubasibako omuweereza omusiiwufu w’empisa kyokka nga tebaamusanyukira ne bweyali aweebwa obukulembeze bw’essaza lya Osorno mu mwaka gwa 2015.\nPaapa ategeeezza nga bwajja okukangavvula abavunanwa ssinga afuna obukakafu obumala ku misango egibavunaanwa.


Ddala omukyala alina okuwulira oba okugondeera omwami we?\nOkuwulira oba okugonda nsonga nkulu nnyo mu nkolagana mu bufumbo. Kikino ekiragiro kya Bayibuli: “Abakazi, muwulirenga babbammwe, nga bwe muwulira Mukama waffe. Kubanga omusajja gwe mutwe gwa mukazi we, era nga Kristo bw'ali omutwe gw'ekkanisa, bw'ali omulokozi ow'omubiri yennyini.Naye ng'ekkanisa bw'ewulira Kristo, n'abakazi bwe batyo bawulirenga babbaabwe mu buli kigambo.” (Abaefeeso 5:22-24).\nEkibi nga tekinayingira ensi waliwo enkola y’obukulembeze bw’omwami (1 Timoseewo 2:13). Adamu yeyatonebwa okusooka, Kaawa yatondebwa kuba “muyambi” wa Adamu (Oluberyeberye 2:18-20). Katonda ataddewo ebika bingi oby’obuyinza mu nsi: gavumenti okuteekawo obwenkanya n’obukuumi mu nsi; abasumba okukulemebera n’okuliiisa endiga za Katonda; abaami okwagala n’okulabirira bakyala babwe; ba Taata okugunjula abaana babwe. Mu buli mutendera, okugonda kwetaagibwa: abatuuze eri gavumenti, endiga eri omusumba, omukyala eri omwami we, omwana eri Taata we.\nMu Luyonaani, ekigambo “okuwulira” hupotasso(soma hupotaso), kitegeeza okuwulira Katonda, gavumenti, omusumba, oba omwami era si kintu ekikolebwa omulundi ogumu wabula ekyabuli lunaku. Nkola ya buli lunaku era erina kuba mpisa ya buli lunaku.\nOkusookera ddala, tulina obuvunanyizibwa okugondera Katonda kubanga y’engeri yokka gyetulina okusobola okumugundera. (Yakobo 1:21; 4:7). Era buli Mukristaayo okuba omwetowaze era yetegese okugondera abalala. (Abaefeeso 5:21). Ku nsonga z’okugonda mu famire, 1 Abakkolinso 11:2-3 egambanti omusajja alina okuwulira Kristu (nga Kristu bweyawulira Katonda Kitaawe) era omukyala alina okuwulira omwami.\nWabuliwo okubuuzabuuza kungi mu nsi yaffe leero ku buvunanyizibwa bw’omwani n’omukyala mu bufumbo. Newankubadde nga obuvunanyizibwa butegerebwa bulungi, bangi basalawo okubugaana nebaloonda ekiyitibwa “omwenkanonkano gw’abakyala era oguletedde amaka okuyuzibwamu ebitundutundu. Tekyewunyisa nti ensi egaana engeri Katonda gyeyateekateeka famire, wabula abantu ba Katonda balina okusanukira mu nteekateeka eno.\nOkuwulira oba okugonda ssi kigambo kibi. Okuwulira oba okugonda tekiraga bunafu oba kuba na muwendo omutono. Kristu ebiseera byona yakkakana eri okwagala kwa Kitaawe (Lukka 22:42; Yokaana 5:30), nga tafiriddwa muwendo gwe wadde nakatono.\nBwetuba bakuwakanya kubuzaabuzibwa kw’ensi ku nsonga z’omukyala okugondera oba okuwulira omwami we, tulina mu bwegendereza obungi okutunuulira enyiri eziri mu Abaefesso 5:22-24:\n1)\tOmukyala alina kuwulira mwami omu (Omwamu we), si buli musajja. Okuwulira tekutwaliramu basajja bonna abali mu kitundi mwabeera.\n2)\tOmukyala alina okusalawo okugondera omwami we okusobola okugondera Kristu Mukama waffe. Awulira omwami we kubanga ayagala Yesu.\n3)\tEky’okulabirako ky’okuwulira oba okugonda kw’omukyala kye eky’ekanisa eri Kristu\n4)\tTewali kintu kyona kyogerwa ku busobozi, talanta, oba omuwendo gw’omukyala. Okuba nti alina okuwulira omwami we tekitegeeza nti ali wansi, oba omuwendo gwe mu Kristu guli wansi ku gw’omusajja.\nEra tulina okumanya nti okugonda kugenda mu “buli kintu kyonna.” Nolw’ekyo, omusajja talina kubaako kigezo kyalina kuyita oky’okutegeera mu maaso ga mukyala we okusobola okumuwulira. Kisoboka okuba nti alina ebisanyiizo ebisinga ku by’omusajja okukulembera mu nsonga zonna, wabula asalawo okugoberera ebiragiro bya Mukama nga awulira era nga agondera obukulembeze bw’omwamu we. Mu kukola ekyo, omukyala atya Katonda asobola okuwangula omwami we eri Mukama “nga takozeseza bigambo” wabula olw’empisa ze (1 Petero 3:1).\nOkugonda kulina kyakuddamu eri okukulembera okujjude okwagala. Omwami bwaba ayagala mukyala we nga Kristu bweyagala ekanisa (Abaefeeso 5:25-33), okuwulira kwekuba eky’okuddamu okuva eri omukyala eri omwami we. Wabula, newankubadde omwami aba tayagala oba nga abulamu mu kwagala, omukyala alagibwa okumuwulira nga “awulira Kristu” (Olunyiriri 22). Kino kitegeeza nti okugonda kwe eri Katonda—okukkiriza enteekateeka Ze—kulina kuvaamu kuwulira mwami we. Bayibuli bwegamba “nga bwe muwulira Mukama waffe.” Kitegeeza nti waliwo obuyinza obusinga obumufuga. Kitegeeza nti talina kujeemera teeka lya Katonda mu olw’okubanga alina okuwulira Omwami. Awulira eri ebintu ebituufu era ebiri mu mateeka ga Katonda era ebiweesa Katonda ekitiibwa. Kitegeeza nti tawulira eri okumuvoola—kubanga ekyo si kituufu eri era tekiweesa Katonda kitiibwa. Okusalawo okukozesa “okugonda” okuwagira okuvoola omuntu kuba kunyoola byawandiikibwa era kuwagira bubi.\nOkugonda kw’omukyala mu eri omwami mu Abaefeeso 5 tekiwa mwami beetu kuba nakyemalira oba okukuzesa effugabbi. Ekiragiro kye kwekwagala(Olunyiriri 25), era alina obuvunayizibwa mu maaso ga Katonda okutuukiriza ekiragiro ekyo. Omwami alina okukozesa obuyinza bwe mu magezi, mu kisa, era mu kitya Katonda gwalina okuwa embalirira.\nOmukyala bwaba ayagalibwa omwami we ng’ekanisa bweyagalibwa Kristu, okugonda oba okuwulira tekuba kuzibu. Abaefeeso 5:24 egamba, “Naye ng'ekkanisa bw'ewulira Kristo, n'abakazi bwe batyo bawulirenga babbaabwe mu buli kigambo.” Mu bufumbo, okuwulira kuba kuwa mwami kitiibwa. (Laba Abaefeeso 5:33) era okujjuza ekyo ekiba kibulawo. Nteketeeka ya Katonda ya Katonda ku ngeri amaka gyegalina okukola.\nOmuwandiisi Mathew Henry(Soma Matayo Kenule), “Omukyala yakolebwa okuva mu libirizi lw’omusajja. Si kuva mu mutwe kumufuga oba kuva mu bigere kulinyibwa, wabula okuva ku ludda lwe okusobola okwenkanankana naye, wansi w’omukono gwe okusobola okukumibwa, era okuva okumpi n’omutima okusobola okwagalibwa” Amateeka g’omwami n’omukyala mu Abaefeeso 5:19-33 galimu okujjuzibwa Omwoyo mutukuvu. Abakkriiza abajjudde Omwoyo balina okusinza (5:19), okwebaza (5:20), era okuwulira oba okugonda ( 5:21). Pawulo awo akwataganya endowooza eno ku bakyala ku lunyiriri 22-24. Omukyala alina okugondera Omwami , ssi lwakuba omukyala wa wansi ku musajja (Bayibuli terina wekisomeseza), wabula lwakuba eno y’engeri gyeyateekateeka enkolagana mu bufumbo okukola.


Emirimu gya Bezaleeri ne Okoliyaabu—Batono Nnyo Abaagiraba | Ogw’Okusoma\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luswayiri Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Serbian Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nBEZALEERI ne Okoliyaabu baali bamanyi ebikwata ku kuzimba. Bwe baali mu buddu mu Misiri, baakuba bbulooka nnyingi. Naye kati ebiseera ebyo byali biyise. Kati baali bagenda kukola emirimu egyetaagisa obukugu obw’ekika ekya waggulu nga bawoma omutwe mu kuzimba weema entukuvu. (Kuv. 31:1-11) Wadde kyali kityo, abantu batono nnyo abandisobodde okulaba ku bintu ebyewuunyisa bye bandikoze. Eky’okuba nti abantu batono abandirabye emirimu gwabwe kyandibamazeemu amaanyi? Bandifuddeyo ku ani eyandirabye emirimu gyabwe? Wandifuddeyo ku ani alaba emirimu gyo?\nEMIRIMU EGY’EKITALO, BATONO ABAAGIRABA\nEbimu ku bintu eby’omu weema entukuvu byakolebwa mu ngeri eyeewuunyisa ennyo. Lowooza ku bakerubi aba zzaabu abaali kungulu ku ssanduuko y’endagaano. Omutume Pawulo yagamba nti bakerubi abo baali ba ‘kitiibwa.’ (Beb. 9:5) Lowooza ku ngeri eyeewuunyisa bakerubi abo abaali bakoleddwa mu zzaabu gye baali balabikamu!—Kuv. 37:7-9.\nSinga ebintu Bezaleeri ne Okoliyaabu bye baakola bizuulibwa leero, byandibadde biteekebwa mu mmyuziyamu ezisingayo okuba ez’omulembe era abantu bangi bandibadde bagenda okubiraba. Naye mu kiseera we byabeererawo, bantu bameka abaabirabako? Bakerubi baali bateekeddwa mu Awasinga Obutukuvu; bwe kityo, kabona asinga obukulu ye yekka eyabalabanga bwe yayingirangayo ku Lunaku lw’Okutangirirako Ebibi, omulundi gumu buli mwaka. (Beb. 9:6, 7) Bwe kityo, abantu batono nnyo abaalaba bakerubi abo.\nSANYUKIRA EMIRIMU GYO WADDE NGA GIRABIBWA BATONO\nSinga gwe wali Bezaleeri oba Okoliyaabu era nga wateekamu amaanyi go mangi mu kukola ebintu ebyo ebirabika obulungi, wandiwulidde otya okukimanya nti abantu batono nnyo be balaba ebintu ebyo? Abantu abasinga obungi leero baagala nnyo okutenderezebwa bannaabwe. Emirundi mingi okwo kwe bapimira obanga emirimu gye bakoze gya muwendo oba nedda. Naye ffe abaweereza ba Yakuwa si bwe tutyo bwe tuli. Okufaananako Bezaleeri ne Okoliyaabu, ekituleetera essanyu kwe kukola Yakuwa by’ayagala n’okukimanya nti tusiimibwa mu maaso ge.\nMu kiseera kya Yesu, abakulembeze b’eddiini baateranga okusaba essaala nga baagala okuwuniikiriza abalala. Kyokka Yesu yalaga nti ekyo si kituufu. Yakubiriza abagoberezi be okusaba mu bwesimbu nga tebalina kigendererwa kya kuwuniikiriza balala. Biki ebyandivuddemu? Yagamba nti: “Kitaawo alaba ebikolebwa mu kyama alikuwa empeera.” (Mat. 6:5, 6) N’olwekyo, ekisinga obukulu ye ngeri Yakuwa gy’atwalamu essaala zaffe, so si engeri abantu gye bazitwalamu. Era bwe kityo bwe kiri ne bwe kituuka ku ebyo bye tukola mu buweereza bwaffe obutukuvu. Ekisinga okutuleetera essanyu si kwe kuba nti abantu basiimye emirimu gyaffe, wabula kwe kuba nti Yakuwa, oyo “alaba ebikolebwa mu kyama,” agisiimye.\nWeema entukuvu bwe yamalirizibwa, ‘ekire kyabikka weema ey’okusisinkanirangamu era ekitiibwa kya Yakuwa kyajjula’ weema entukuvu. (Kuv. 40:34) Ekyo kyalaga nti Yakuwa yali asiimye emirimu egyali gikoleddwa! Olowooza Bezaleeri ne Okoliyaabu baawulira batya mu kiseera ekyo? Wadde ng’amannya gaabwe tegaawandiikibwa ku bintu bye baakola, kiteekwa okuba nga kyabasanyusa nnyo okukimanya nti Katonda yawa omukisa emirimu gyonna gye baakola. (Nge. 10:22) Mu butuufu, ebbanga lyonna lye baamala nga balamu, kiteekwa okuba nga kyabasanyusanga nnyo okulaba ng’ebintu bye baakola bikozesebwa mu kusinza okw’amazima. Bezaleeri ne Okoliyaabu bwe banaazuukira mu nsi empya, nga bajja kusanyuka nnyo okukimanya nti weema entukuvu yakozesebwa mu kusinza okw’amazima okumala emyaka nga 500!\nNe bwe kiba nti tewali muntu alaba mirimu gy’okola, Yakuwa ye agiraba!\nLeero mu kibiina kya Yakuwa, abo abategeka vidiyo zaffe, abakuba ebifaananyi, abakuba ennyimba zaffe, abavvuunula ebitabo byaffe, n’ababiwandiika tebamanyibwa. Mu ngeri eyo, tuyinza okugamba nti tewali n’omu “alaba” bye bakola. Bwe kityo bwe kiri ne ku mirimu egitali gimu egikolebwa mu bibiina ebisukka mu 110,000 okwetooloola ensi yonna. Ani alaba ow’oluganda akola ku by’embalirira mu kibiina ng’akola ku biwandiiko by’embalirira ku nkomerero y’omwezi? Ani alaba omuwandiisi w’ekibiina ng’ateekateeka alipoota y’ekibiina ey’obuweereza? Ani alaba ow’oluganda oba mwannyinaffe ng’aliko ky’akola okuddaabiriza ekintu ekiba kyonoonese ku Kizimbe ky’Obwakabaka?\nBezaleeri ne Okoliyaabu tebaaweebwa mudaali oba kikopo olw’emirimu egy’ekitalo gye baakola. Kyokka baafuna ekintu eky’omuwendo ennyo, kwe kugamba, baasiimibwa mu maaso ga Yakuwa. Tewali kubuusabuusa nti Yakuwa yalaba emirimu gye baakola. N’olwekyo, ka tufuba okukoppa Bezaleeri ne Okoliyaabu abaali abeetoowaze era abaaweereza Yakuwa n’omwoyo ogutawalirizibwa.


Bukedde Online - Sylvia Namutebi\nGenderera byâ€™olya otangire endwadde ezis...\nAdded 20th January 2011\nMaama Fiina ye mukyala asoose okukulira abasawo bâ€™ekinnansi okuva 1942 bukya kibiina kya Uganda nâ€™Eddagala Lyayo kitandikibwawo. Yalondebwa mu kifo kino mu January wa 2006 ngâ€™asikiraÂ omugenzi Ssaalongo Ben Ggulu eyali ssentebe waakyo era Ssentebe wa LC III e Kapeke.\nMaama Fiina yasooka kuwakanyizibwaÂ ngâ€™abamu ku basawo bagamba nti emisambwa tegikkiriza mukazi kugikulira. Era ekibbanabaana nâ€™okubasaddaaka bwe kyanyiinyittira abamu kino kye baasongako nti ye kanaaluzaala, emisambwa giyinza gitya okuwulira omukazi!\nWabula okuva lwe yatuuzibwa nga March 15 2006 agamba nti agasse abasawo bâ€™ekinnansi ku gavumenti eya wakati ne Mmengo.\nâ€œTuli abasawo emitwalo 35 abalina layisinsi mu ggwanga lyonna era ne pulezidenti Museveni atumanyi nti gyetuli,â€ Maama Fiina bwâ€™agamba.\nAgamba nti atumbudde embeera yâ€™abasawo bâ€™ekinnansi, abaali batiibwa ennyo kati babeeyuna okujjanjaba endwadde zaabwe.\nâ€œAbasawo ensangi zino bambalako bulungi, balina emirimu gye bakola omuli nâ€™egya ofiisi, tebakyakeera kwera masabo na kulinda balwadde,â€ bwâ€™agamba.\nBwe yajja mu bukulembeze, Maama Fiina yassaawo ofiisi yâ€™abasawo bâ€™ekinnansi ku Mengo Social Centre. Ofiisi eno mulimu kompyuta, entebe ennungi era bakuuma nâ€™ebiwandiiko.\nAgamba nti mu disitulikiti zonna, bassentebe abakulira abasawo bâ€™ekinnansi balina ofiisi. â€œNkoze okugatta poliisi ku basawo bâ€™ekinnansi okulwanyisa obumenyi bwâ€™amateeka nâ€™okulwanyisa obufere mu basawo bano.\nObufere mu basawo\nEkimu ku binyiiza Bannayuganda bwe bufere obuyitiridde nga ne mu basawo bâ€™ekinnansi mwebuli. Abasawo bâ€™ekinnansi abamu bagaba eddagala effu, abalala balimbalimba abalwadde ne babaggyako ssente ate abandi babukolera ku ofiisi.\nMaama Fiina agamba nti kumpi buli wiiki abadde asomesa ku bufere buno ku leediyo, amawulire ne ttivvi abantu bategeere omusawo omutuufu ku mukyamu.\nAgamba nti abantu abalumbiddwa amayembe abaawo okugakwata nga bwe kyali e Kulambiro mu Mawokota mu July wa 2009 gye yakola emikolo ku ntaana zâ€™abafudde ebigambibwa nti mayembe kyokka oluvannyuma ne kizuula nti baafa walagi!\nWabula Maama Fiina afubye okukolagana ne poliisi ku basawo abasaddaaka abaana. â€œAbo tebaba basawo ba kinnansi kuba edda ffe mu Buganda nga tetusaddaaka bantu. Abo bakozi ba bikolobero,â€ bwâ€™agamba.\nEkimu ku bintu Maama Fiina bye yeenyumirizaamu kwe kumalawo enkaayana wakati wâ€™abasawo bâ€™ekinnansi e Masaka. Okumala emyaka 15 e Masaka wabaddewo enkaayana wakati wa Kayinga ne Nakayinga nga buli agamba nti yâ€™akulira abasawo bâ€™ekinnansi era ngâ€™abafere bakozesa omukisa guno okubba abantu. Wabula mu September wa 2010, Maama Fiina yalondesa obukulembeze obuggya era Ssaalongo Kamulikansaze ye ssentebe.\nMaama Fiina agamba:\nAbasinga balowooza nti ekissaddaakabaana kyakatandika naye ngâ€™enze okuyingira ku bukulembeze mu 2006 nga kyatandika dda. Omwana Shamim gwe baassaddaka e Njeru mu 1999, oba Kyazike owâ€™e Ntinda eyabuzibwawo byaliwo sinnajja.\nBwe baasaddaaka Muguluma e Masanafu nakola nnyo ne poliisi okuzuula ekituufu ne kizuula nti musawo muzungu ,Dr Nadomi eyakozesa Mapera okutta omwana ono. Yali musawo wange ye yaloopa ku poliisi okusobola okukwata abatemu.\nKatereega eyassaddaka Kasirye e Masaka yali mufere, okukkakkana buli omu nâ€™akimanya ntiÂ omugagga Kajjubi kkooti gwe yejjeereza yabirimu.\nEbikolobero bibaawo naye abasawo bange be basinze okuyamba poliisi. Abatta abantu abalala bava Tanzania ne bajja muno okufera abantu.\nAbabbi tebazze ku mulembe gwange. Pulezidenti yassaawo Brig Elly Kayanja okukuliraÂ Operation Wembley dda nga sinnajja, abafere abamu ne baddukira e South Afrika, abalala ne bafa. Babadde bakozesa amannya nga Dokita Nzoinzoi, Mutuulakungo, Kabwakaganda, Jjajja Kikulukuto, Mutangirankula. Wabula olwâ€™okuba amateeka manafu bwe bakwatibwa ate poliisi ebata.\nMaama Fiina agamba nti kyâ€™asigazza okukola kati kwe kutuuka eÂ Gulu, Arua, Kalamoja, Nakapiripiti ne disitulikiti endala okugatta abasamize bonna .\nAsise bba ku kituuti\nTingatinga zituuse e Buduuda okuggyayo emirambo egyabuutikiddwa ettaka\nAbazadde temulagajjalira baana\nBalo mmufumbire emmere kubanga agigula


Amawanga agasooka gavaawa?\nBayibuli tetubulira butereevu wa amawanga oba langi ez’olususu ez’enjawulo gyezava. Mu mazima, waliwo egwanga limu lyokka—ely’abantu. Mu gwanga erimu, mulimu langi ez’olususu nyingi era n’ebika ebirala bingi. Abamu batebereza ntI Katonda bweyakyusakyusa ennimi ku munaala gw’Ebabbiloni (Olub 11:1-9), Yatekawo enjawulo mu mawanga. Kisoboka Okuba nga Katonda yakyusa olukusiko lw’obuzaale olw’abantu okusobozesa abantu okubeera mu biffo ebyenjawulo, katugeze abaddugavu okusobola okuba ku bifo bya Afrika ebirimu omusana omungi. Okusinziira ku ndowooza eno, Katonda yakyukyusa ennimi naletera abantu okweyawula okusinziira ku nnimi zabwe, era n’atondawo enjawulo mu lukusiko lw’endagabutonde ezamawanga okusinziira ku kifo egwanga werinabeera. Newankubadde nga kisoboka, tewali wantu wonna bayibuli wewagira ndowooza eno. Amawaga, langi z’olususu ez’abantu tewali wezikwataganyizibwa n’omunaala gw’ebabbiloni.\nOluvanyuma lw’amataba, ennimi ez’enjawulo nga zimaze okubeerawo, ebiwayi ebyali byogera ennimi ezifaanagana zeyawula. Mu kukola ekyo, olukusiko lw’obuzaale olw’ekiwayi ekimu lweyongera okunywezebwa olw’okuba nga ekiwayi ekyo kyali tekikyasobola kwegatta n’amawanga amalala. Abantu abekiwayi ekimu beyongera okwezaalamu era abantu beyongera okufaanagana mu bintu ebimu mu biwayi ebyenkawulo (byonna nga bisubirwa okuba mu lukusiko lw’obuzaale). Abantu ab’ekiwayi ekimu gyebakoma emirembe nga gitambuddeko, ennabuzaale (genes) ezenjawulo zakendera mu bungi okutuuka okuba nti abantu ab’olulimi olumu batuuka nga bafaanagana.\nEnyonyola endala eri nti, Adam ne Kaawa balina ennabuzaale ezibasobozesa okuzaala abaana abaddugavu, abakitaka, n’abeeru (n’abalala abalinga abo). Kino kisobola okufaanaganako n’abafumbo ababiri abava mu mawanga agenjawulo(katugeze omweru n’omuddugavu) okuzaala abana abalangi ezenjawulo. Olw’okuba Katonda yayagala abantu okuba nga balina enfaanana ez’enjawulo, kikola amakulu okuba Katonda yawa Adamu ne Kaawa obusobozi okuzaala abaana abalina langi ez’olususu ez’enjawulo. Oluvanyuma, bakawonawo bamataba baali Nuuwa nemukyala we, batabanibe basatu nebakyala babwe—omugatte abantu munaana(Oluberyeberye 7:13). Osanga bakazi babatabani ba Nuuwa baali ba mawanga malala. Kisoboka okuba nga Mukyala wa Nuuwa naye yali wa gwanga ddala. Osanga bonna bali ba mawanga ga njawulo. Kyonna kyekiri, ekisinga obukulu ku kibuuzo kino kiri nti tuli ba gwanga limu, nga twatondebwa Katonda yonna, era nga twatondebwa olw’ekigendererwa kimu—kumuwa kitibwa.


Bukedde Online - Abasuubuzi boogedde ku mutindo gwa Watermeroni ezirimwa wano\nAbasuubuzi boogedde ku mutindo gwa Watermeroni ezirimwa wano\nAb’omu Kampala beemulugunyizza ku ba LDU...\nGavt. etadde amaanyi mu by’etteeka ly’ennima...\nAbasuubuzi ba wootameroni mu butale obw’enjawulo beekokkola omutindo omubi abalimi mu Uganda kwe bafulumiza ebirime byabwe. Andrew Senkumba nga musuubuzi mu katale k’e kasubi agamba nti, kati mu kiseera kino bw’ogenda okusuubula wootameroni ezirimibwa abalimi ba wano bw’otoba mwegendereza oyinza okwejjuukiriza nga zonna zikusaze.\nOno agamba nti, meloni za wano za mutindo mubi bw’ozigeraageranya n’ezo eziva e kenya, kuba zivunda mangu oluusi tezibaamu sukaali endala zibaamu kiwotokwa.\nAbalimi ba wano tebalabirira bulungi nnimiro zaabwe era kikosa ffe abasuubuzi kubanga kasitoma bw’agitwala nga teriimu sukaali oyo tadda ku mudaala gwo akuyita muyaaye kubanga otunda ebintu ebibi so nga ate bambi naawe oba totegedde nti wootameroni ze waleese ziba zirina obuzibu obwo.\nKizza kayemba agamba nti, oluusi meloni ezimu ziba nvudu ate nga kino tekirabikirawo ne bw’oba onoga ku musiri naye bw’oziteeka ku mmotoka okuzituusa ku mudaala ng’ezisinga zisogonyose so ng’ate obeera wazisasudde kyokka bw’ogula ekika kye kimu okuva e kenya zo ezaabwe tezisogonyoka.\nEndala zibaako obutuli obutono nga bukuba amazzi buno buleetebwa obuvunyu obuziyingira nga meloni zikyali nto era bino byonna biba biraga omutindo omubi. Jackson Agaba nga mukugu mu byobulimi akola ne Mesh agro chemicals ltd agamba nti, ekintu ekisinga okutta omutindo gw’ebirime nga water melon ekisookera ddala bwe bugayaavu bw’abalimi ba wano.\nAgamba nti, okusitula omutindo gwa wootameroni kitandikira ku lunaku lw’osalawo okizirima, olina okuteekateeka obulungi ennimiro yo ng’osooka kufuyiira ttaka eryo w’ogeda okusimba okusobola okutta obuwuka obuviirako okwonoona omutindo gwa meloni ng’ekuze.\nNg’otuuse okusimba weebuuze ku mukugu mu kutabula ebigimusa, abalimi bangi beewa olugezigezi ne bakola bye baagala, ebintu by’eddagala tebiriiko kuteebereza buli bw’ofuuyira eddagala eriteetaagisa ku kirime oba okola nsobi era y’ensonga lwaki omuntu agamba nti, wootameloni zange teziriimu sukaali aba alina okuba nga yakozesa eddagala nga teryetaagisa oba nga lingi naddala ekigimusa.\nAgaba agamba nti, okulima wootameroni olina kukimanya nti olina amazzi agamala kubanga kirime ekyeetaga amazzi amangi okusobola okufulumya eziri ku mutindo ate olina okufuuyira buli luvannyuma lwa nnaku musanvu kino kiyamba okutta obuwuka obuziviirako okuvunda.\nOmulimi alina n’okumanya omugaso gw’eddagala ly’agenda okufuuyira ku melon ze kubanga waliwo ebika eby’enjawulo by’oyinza okukozeza ng’olowooza nti buli kirina omulimu gwa njawulo so nga bikola omulimu gwe gumu naye nga byawula mannya noolwekyo abalimi balina okwebuuza ku bakugu bwe bakola ebyo byonna omutindo gw’ebirime, byabwe nga ne water meloni mwogitwalidde gujja kulinnya


Bukedde Online - Ekkanisa esiimye emirimu gya Kikulwe\nEkkanisa esiimye emirimu gya Kikulwe\nBalumirizza ofiisa wa poliisi okubba ettaka\nAmagye googezza abali ku gw'okutta ow'e Na...\nABASUMBA basiimye emirimu n’obuweereza bw’omugenzi Paul Kikulwe ne babuulirira abantu okukolerera e Ggulu nga bayita mu bikolwa eby’obutuukirivu basobole okuwandiikibwa mu kitabo ky’obulamu.\nBino bibadde Bweya okumpi ne Kajjansi mu kuziika Kikulwe nga gwetabiddwaako abaweereza ab’enjawulo okubadde Omulabirizi eyawummula Eliphaz Maari ayali omumyuka w’Omulabirizi mu Bulabirizi bw’e Kampala, Rev. Can. Nelson Kaweesa omuwandiisi w’Obulabirizi bw’e Namirembe, Faith Kityo Luwalira mukyala w’Omulabirizi w’e Namirembe,Ven. Membe Kijjambu omuwanika w’Obulabirizi, Rev. Can. Benon Kityo Dean wa Luttiko, abasumba n’abantu abalala.\nOmusumba Justace Niwamanya Njagala eyabuulidde enjiri yakuutidde Abakristaayo okweyisa obulungi amannya gaabwe gawandikibwa mu kitabo eky’obulamu baleme okusuulibwa mu muliro ogutazikira.\nYagambye nti omugenzi Kikulwe enjiri abadde takoma kugibuulira mu bigambo wabula ne mu bikolwa n’abasaba okukola nga ye. Ate Can. Musiwuufu Magala eyali Dean wa Luttiko eyawummula ate nga mukoddomi w’omugenzi yamwogeddeko ng’abadde yeenyumiriza mu mulimu gwe ogw’okukuba pulaani era ng’omulimu gwe abadde agukola n’okwagala.\nYagambye nti abadde musajja wa mazima, mulokole ng’abuulira enjiri mu bigambo ne mu bikolwa era akyusizza abantu bangi nebadda eri Katonda. Yagambye nti omugenzi abadde ayagala nnyo Ekkanisa era obuweereza bwe tebusobola kwerabirwa mu Kkanisa ya St. John Kitikko okuliraana e Lubowa.\nGladys Kikulwe maama w’omugenzi yamwogeddeko ng’abadde ayagala famire ye era ng’afaayo gy’ali nga maama we, abadde amulabirira era ng’alabirira ne baganda be. Abaana b’omugenzi abaakulembeddwaamu Ruth Kikulwe baamwogedde ng’abadde taata omulungi abalabiridde okuva obuto okutuusa ng’abakuze.\nBaagambye nti yabakuza bulungi mu mpisa ez’okutya Katonda, okuwa abantu ekitiibwa n’okukolagana. Yazaalibwa nga November 18, 1947 n’afa nga November 5, 2018 ku myaka 71. Alese abaana bana n’abazzukulu mukaaga. Abadde mubuulirizi wa njiri mu biffo eby’enjawulo era asikirizza abantu bangi okulokoka.\nAbalimi basomeseddwa okukola ekigimusa okuva mu musulo gw'abantu\nOmuwala abadde ategeka okwanjula abuze\nEyayazika ekyapa kya bba asobeddwa\nDr. Sarah Nkonge asimattuse akabenje\nBakutte abatunda eddagala ly'ebirime ejingirire ku Container Village\nPoliisi eyodde abagambibwa okuba bamalaaya


Yesu Awonya Omuwala n’Omusajja Kiggala | Obulamu bwa Yesu\nMATAYO 15:21-31 MAKKO 7:24-37\nYESU AWONYA MUWALA W’OMUKAZI OMUFOYINIIKIYA\nAWONYA OMUSAJJA KIGGALA ERA ATAYOGERA\nOluvannyuma lw’okwanika obulombolombo bw’Abafalisaayo, Yesu n’abayigirizwa be bava mu kitundu ekyo. Batindigga olugendo ne bagenda mu bitundu by’e Ttuulo n’e Sidoni mu Foyiniikiya.\nYesu afuna ennyumba omw’okusula naye nga tayagala bantu bakimanye nti ali mu kitundu ekyo. Wadde kiri kityo, abantu bamanya. Omukazi Omuyonaani eyazaalibwa mu kitundu ekyo agenda eri Yesu n’amwegayirira ng’agamba nti: “Nsaasira Mukama wange, Omwana wa Dawudi. Muwala wange atawaanyizibwa dayimooni.”—Matayo 15:22; Makko 7:26.\nOluvannyuma lw’ekiseera, abayigirizwa ba Yesu bamugamba nti: “Mugambe agende kubanga atuleekaanira.” Mu kubaddamu, Yesu alaga ensonga lwaki tafuddeeyo ku mukazi oyo. Agamba nti: “Saatumibwa walala wonna wabula eri endiga ezaabula ez’ennyumba ya Isirayiri.” Naye omukazi oyo talekulira. Asemberera Yesu n’avunnama, era n’amugamba nti: “Mukama wange, nnyamba!”—Matayo 15:23-25.\nOboolyawo ng’ayagala okugezesa okukkiriza kw’omukazi oyo, Yesu akozesa ebigambo ebiraga endowooza eteri ntuufu Abayudaaya gye baalina eri abantu ab’amawanga amalala. Agamba nti: “Tekiba kituufu okuddira emmere y’abaana n’ogisuulira obubwa obuto.” (Matayo 15:26) Mu kukozesa ebigambo “obubwa obuto,” Yesu akiraga nti afaayo nnyo ku bantu abatali Bayudaaya. Endabika ye ey’oku maaso n’eddoboozi ly’akozesa nabyo bikiraga.\nMu kifo ky’okunyiiga, omukazi oyo agamba Yesu nti: “Yee ssebo, naye obubwa bulya obukunkumuka obugwa okuva ku mmeeza ya bakama baabwo.” Yesu akiraba nti omukazi oyo alina omutima omulungi era amugamba nti: “Mukazi ggwe, okukkiriza kwo kwa maanyi nnyo; ka kibeere nga bw’oyagala.” (Matayo 15:27, 28) Mu butuufu, muwala w’omukazi oyo awona wadde nga tali awo! Omukazi oyo bw’addayo eka, asanga muwala we ng’agalamidde ku kitanda nga “dayimooni emuvuddeko”!—Makko 7:30.\nBwe bava e Foyiniikiya, Yesu n’abayigirizwa be batambula ne basomoka Omugga Yoludaani. Kirabika omugga ogwo bagusomokera mu bukiikaddyo bw’Ennyanja y’e Ggaliraaya ne batuuka mu bitundu by’e Dekapoli. Nga bali eyo, bagenda ku lusozi, naye era abantu babasangayo. Yesu bamuleetera abantu abaliko obulemu, abazibe, n’abatayogera. Abantu bateeka abalwadde baabwe ku bigere bya Yesu era abawonya. Ekyo kyewuunyisa nnyo abantu ne bagulumiza Katonda wa Isirayiri.\nWaliwo omusajja kiggala era atasobola kwogera bulungi, Yesu gw’afaako mu ngeri ey’enjawulo. Lowooza ku ngeri omusajja oyo gy’awuliramu ng’ali mu kibiina ky’abantu ekinene. Oboolyawo oluvannyuma lw’okukiraba nti omusajja oyo atidde, Yesu amuggya mu bantu n’amuzza ebbali. Awo, nga bali bokka, Yesu amuyamba okutegeera ekyo ky’agenda okumukolera. Yesu ateeka engalo ze mu matu g’omusajja oyo era oluvannyuma lw’okuwanda amalusu, akwata ku lulimi lw’omusajja oyo. Oluvannyuma Yesu atunula waggulu n’ayogera ekigambo ky’Olwebbulaniya ekitegeeza “Zibuka.” Awo omusajja oyo atandika okuwulira, era atandika okwogera obulungi. Ekyo Yesu tayagala abo abaliwo bakibuulireko abalala, kubanga ayagala abantu bamukkiririzeemu okusinziira ku ebyo bye beerabiddeko n’agaabwe ne bye bawulidde okuva mu kamwa ke.—Makko 7:32-36.\nEbyamagero Yesu by’akola bireetera abo bonna abamulaba ‘okuwuniikirira ennyo.’ Bagamba nti: “Byonna by’akola byewuunyisa. Asobozesa ne bakiggala okuwulira, n’abatayogera okwogera.”—Makko 7:37.\nLwaki Yesu tawonyezaawo muwala w’omukazi Omufoyiniikiya?\nOluvannyuma lw’okuva mu bitundu by’e Foyiniikiya, Yesu n’abayigirizwa be bagenda wa?\nYesu ayoleka atya obusaasizi ng’awonya omusajja kiggala era atayogera?\nEngeri Yesu gye yakolamu ebyamagero eraga etya enneewulira ye?


1 Bassekabaka 8 Endagaano Enkadde nʼEndagaano Empya (LCB)\n8 Awo Sulemaani n’ayita abakadde ba Isirayiri, n’abakulu b’ebika bonna, n’abaami b’ennyumba za Isirayiri bonna, okuggya essanduuko ey’endagaano ya Mukama mu Sayuuni ekibuga kya Dawudi, okugireeta e Yerusaalemi. 2 Bonna ne bakuŋŋaanira ewa Kabaka Sulemaani ku mbaga mu mwezi ogwa Esanimu[a] gwe mwezi ogw’omusanvu.\n3 Abakadde bonna aba Isirayiri bwe baatuuka, bakabona ne basitula essanduuko, 4 ne bagireeta, ne baleeterako n’Eweema ey’Okukuŋŋaanirangamu n’ebintu byonna ebitukuvu ebyalimu. 5 Bakabona n’Abaleevi ne babisitula, Kabaka Sulemaani n’abo abaali awamu naye, n’eggwanga lyonna erya Isirayiri eryali liri naye mu maaso g’essanduuko, ne bawaayo ebiweebwayo ebya ssaddaaka eby’endiga, n’ente, ebitaamanyibwa muwendo.\n6 Bakabona ne bayingiza essanduuko ey’endagaano ya Mukama mu kifo kyayo, mu kisenge eky’omunda, mu Kifo Ekitukuvu Ennyo, wansi w’ebiwaawaatiro bya bakerubi. 7 Ebiwaawaatiro bya bakerubi byali byanjuluze ku kifo essanduuko we yateekebwa, ne bibikka ku ssanduuko ne ku misituliro gyayo. 8 Emisituliro gino gyali miwanvu nnyo nga n’okulabika girabikira mu kifo ekitukuvu mu maaso g’ekisenge ekitukuvu ennyo, naye nga tegirabika okuva ebweru; era gikyaliyo ne leero. 9 Temwali kintu mu ssanduuko okuggyako ebipande ebibiri eby’amayinja Musa bye yateekamu e Kolebu, Mukama bwe yalagaana endagaano n’abaana ba Isirayiri, nga bavudde mu nsi y’e Misiri.\n10 Awo bakabona bwe baava mu kifo ekitukuvu, ekire ne kibuna yeekaalu ya Mukama, 11 bakabona n’okuyinza ne batayinza kuweereza olw’ekire, kubanga ekitiibwa kya Mukama kyali kibunye mu yeekaalu.\n12 Awo Sulemaani n’agamba nti, “Mukama yayogera nti anaabeeranga mu kire ekikutte. 13 Nkuzimbidde yeekaalu ey’ekitiibwa, ekifo ky’onoobeerangamu emirembe gyonna.”\n14 Ekibiina kyonna ekya Isirayiri bwe kyali kiyimiridde awo, kabaka n’abakyukira n’abasabira omukisa. 15 N’ayogera nti,\n“Mukama yeebazibwe, Katonda wa Isirayiri, atuukirizza n’omukono gwe bye yasuubiza Dawudi kitange ne bye yayogerera mu ye. 16 Yayogera nti, ‘Okuva ku lunaku lwe naggyirako abantu bange Isirayiri mu Misiri, seerobozanga kibuga na kimu mu bika byonna ebya Isirayiri okuzimbamu yeekaalu, naye neeroboza Dawudi okufuga abantu bange Isirayiri.’\n17 “Era kyali mu mutima gwa Dawudi kitange okuzimbira erinnya lya Mukama, Katonda wa Isirayiri yeekaalu. 18 Naye Mukama n’agamba Dawudi kitange nti, ‘Kubanga kyali mu mutima gwo okuzimbira erinnya lyange eyeekaalu, walowooza bulungi. 19 Naye si ggwe olinzimbira yeekaalu, mutabani wo alikuzaalirwa, ow’omusaayi gwo yennyini, y’alizimbira erinnya lyange eyeekaalu.’\n20 “Mukama atuukirizza kye yasuubiza, ne nsikira Dawudi kitange, n’okutuula ne ntuula ku ntebe ey’obwakabaka bwa Isirayiri, nga Mukama bwe yasuubiza, era nzimbidde erinnya lya Mukama Katonda wa Isirayiri eyeekaalu. 21 Ntaddewo ekifo ky’essanduuko, omuli endagaano ya Mukama gye yakola ne bajjajjaffe, ng’abaggya mu nsi y’e Misiri.”\n22 Awo Sulemaani n’ayimirira mu maaso g’ekyoto kya Mukama ekibiina kyonna ekya Isirayiri nga kiraba, n’ayanjuluza emikono gye eri eggulu, 23 n’ayogera nti,\n25 “Kaakano Mukama, Katonda wa Isirayiri, otuukirize bye wasuubiza omuddu wo Dawudi kitange, bwe wagamba nti, ‘Abaana bo bwe baneegenderezanga mu buli kye banaakolanga, ne batambuliranga mu maaso gange nga bw’okoze, wanaabangawo ow’omu lulyo lwo anaatuulanga ku ntebe ey’obwakabaka bwa Isirayiri mu maaso gange.’ 26 Era kaakano, Ayi Katonda wa Isirayiri, ekigambo kyo kye wasuubiza omuddu wo Dawudi kitange, okituukirize.\n27 “Naye ddala Katonda anaabeeranga ku nsi? Laba, eggulu n’eggulu ly’eggulu terikumala, ne yeekaalu eno toyinza kugigyamu. 28 Kaakano osseeyo omwoyo eri okusaba kw’omuddu wo n’okwegayirira kwe, Ayi Mukama Katonda wange. Owulire okukaaba n’okusaba omuddu wo kw’asaba mu maaso go leero. 29 Amaaso go gatunuulirenga yeekaalu eno emisana n’ekiro, ekifo kino kye wayogerako nti, ‘Erinnya lyange linaabeeranga omwo,’ okuwulira okusaba kw’omuddu wo kw’asabira ekifo kino. 30 Owulire okwegayirira kw’omuddu wo, n’okw’abantu bo Isirayiri, bwe banasabanga nga batunuulidde ekifo kino. Owulire okuva mu ggulu, ekifo gy’obeera, era bw’otuwulira, tukwegayiridde otusonyiwe.\n31 “Omuntu bw’anaasobyanga muliraanwa we, ne kimugwanira okulayira, n’ajja n’alayirira mu maaso g’ekyoto mu yeekaalu eno, 32 owulire okuva mu ggulu, era omukole nga bw’olaba. Osale omusango wakati wa baddu bo, era obonereze oyo omusango gwe gusinze nga bwe kimusaanidde. Olangirire nti atasobezza taliiko musango, ekyo kinaakakasa nti taliiko musango.\n33 “Abantu bo Isirayiri bwe banaawaangulibwanga omulabe olw’ebibi byabwe, ne bakyuka ne badda gy’oli, ne baatula erinnya lyo, ne basaba ne bakwegayirira mu yeekaalu muno, 34 kale owulirenga ng’oli mu ggulu, era osonyiwenga abantu bo Isirayiri olw’ebibi byabwe, era obakomyengawo mu nsi gye wawa bajjajjaabwe.\n35 “Eggulu bwe linaggalwangawo ne wataba nkuba, olw’ebibi byabwe, era bwe banasabanga nga batunuulira ekifo kino ne baatula erinnya lyo ne bakyuka okuleka ekibi kyabwe, olw’okubabonereza, 36 kale owulirenga ng’oli mu ggulu, era obasonyiwenga ekibi ky’abaddu bo, abantu bo Isirayiri. Obayigirize ekkubo etuufu ery’okutambulirangamu, era otonnyese enkuba ku nsi gye wawa abantu bo ng’omugabo gwabwe.\n37 “Bwe wanaabangawo enjala mu nsi, oba kawumpuli, oba okugengewala oba bukuku, oba enzige, oba omulabe ng’abazingizza mu bibuga byabwe, endwadde yonna ne bweneefaanananga etya, 38 omuntu yenna ku bantu bo bw’anaasabiranga ekintu kyonna, buli omu n’amanya endwadde ey’omu mutima gwe, era n’ayanjuluza emikono gye eri yeekaalu eno, kale owulirenga ng’oli mu ggulu, ekifo gy’obeera. 39 Osonyiwenga era okolenga buli muntu ng’ebikolwa bye bwe biri, kubanga ggwe wekka ggwe omanyi, emitima gy’abantu bonna, 40 balyoke bakutyenga ennaku zonna ze banaabeeranga mu nsi gye wawa bajjajjaffe.\n41 “Ebikwata ku munnaggwanga atali wa mu bantu bo Isirayiri, naye ng’avudde mu nsi ey’ewala olw’erinnya lyo, 42 kubanga abantu baliwulira erinnya lyo ekkulu n’omukono gwo ogw’amaanyi, bw’anajjanga n’asaba ng’atunuulidde yeekaalu eno; 43 owulirenga ng’oli mu ggulu, ekifo gy’obeera, era okolenga buli kintu kyonna omunaggwanga oyo ky’anaakusabanga, abantu bonna ab’omu nsi bamanye erinnya lyo era bakutyenga, ng’abantu bo Isirayiri bwe bakola, era bamanyenga nti Ennyumba eno gye nzimbye, etuumiddwa erinnya lyo.\n46 “Bwe banaayonoonanga mu maaso go, kubanga tewali muntu atasobyanga, n’obasunguwalira n’obagabula eri omulabe, ne batwalibwa mu nsi eyeewala oba eyokumpi; 47 era bwe banaakyusanga emitima gyabwe nga bali mu nsi gye baabatwala ne babasibira eyo, ne beenenya era ne bakwegayiririra mu nsi y’abo abaabatwala nga boogera nti, ‘Twayonoona, twakola ebikyamu era ne tukola ekyejo;’ 48 bwe banaakukyukiranga n’omutima gwabwe gwonna n’emmeeme yaabwe yonna mu nsi ey’abalabe baabwe abaabawamba, ne bakusaba nga batunuulidde ensi gye wawa bajjajjaabwe, ekibuga kye weeroboza ne yeekaalu gye nzimbidde erinnya lyo; 49 kale owulirenga okusaba kwabwe n’okwegayirira kwabwe ng’oli mu ggulu ekifo gy’obeera, era otegeerenga ensonga yaabwe. 50 Osonyiwenga abantu bo abakusobezza, era obasonyiwenga ebibi byabwe byonna, era abo abaabawangula babakwatirwe ekisa, 51 kubanga bantu bo era gwe mugabo gwo, be waggya mu Misiri, mu kyoto ekisaanuusa ekyuma.\n52 “Ontunuulize amaaso ag’ekisa olabe okwegayirira kw’abantu bo Isirayiri, era obawulirenga buli lwe banaakukaabiriranga. 53 Ayi Mukama Ayinzabyonna gwe walonda abantu bo mu mawanga gonna ag’omu nsi okuba ababo, nga bwe wayogerera mu muddu wo Musa, bwe waggya bajjajjaffe mu Misiri.”\n54 Awo Sulemaani bwe yamala okusaba n’okwegayiririra abantu eri Mukama, n’asituka okuva we yali afukamidde ng’emikono gye ajanjuluza eri eggulu, mu maaso g’ekyoto kya Mukama. 55 N’ayimirira n’asabira ekibiina kyonna ekya Isirayiri omukisa mu ddoboozi ery’omwanguka ng’agamba nti,\n56 “Mukama yeebazibwe awadde abantu be Isirayiri okuwummula nga bwe yasuubiza. Tewali kigambo na kimu ekitatuukiridde ku ebyo ebirungi bye yasuubiza omuddu we Musa. 57 Mukama Katonda waffe abeere wamu naffe nga bwe yali ne bajjajjaffe, era aleme okutuleka wadde okutwabulira. 58 Akyuse emitima gyaffe tudde gyali, okutambuliranga mu makubo ge gonna, n’okukwatanga ebiragiro bye, n’amateeka ge, n’ebigambo bye n’emisango gye bye yawa bajjajjaffe. 59 N’ebigambo byange bino bye nsabye mu maaso ga Mukama, bibeerenga kumpi ne Mukama Katonda waffe emisana n’ekiro, alyoke awanirire ensonga y’abantu be Isirayiri, ng’ebyetaago ebya buli lunaku, 60 abantu bonna ab’oku nsi bategeere nga Mukama ye Katonda era tewali mulala. 61 Naye emitima gyammwe giteekwa okunywerera ku Mukama Katonda waffe, nga mutambulira mu mateeka ge, n’okugondera ebiragiro bye, nga bwe mukola leero.”\n64 Ku lunaku olwo Kabaka kwe yatukuliza oluggya olwa wakati mu maaso ga yeekaalu ya Mukama, era eyo n’aweerayo ebiweebwayo ebyokebwa, n’eby’obutta, n’amasavu g’ebiweebwayo olw’emirembe, kubanga ekyoto eky’ekikomo mu maaso ga Mukama kyali kitono nnyo okugyaako ebiweebwayo ebyokebwa, n’ebiweebwayo eby’obutta, n’amasavu g’ebiweebwayo olw’emirembe.\n65 Sulemaani ne Isirayiri yonna wamu naye, ne batuukiriza embaga eyo mu biro ebyo, ekibiina ekinene ddala mu maaso ga Mukama Katonda waffe, nga beegatiddwako abantu abaava ku mulyango gwa Kamasi n’abaava ku mukutu gw’e Misiri, okumala ennaku kkumi na nnya. 66 Ku lunaku olwaddirira abantu ne basabira Kabaka omukisa, n’abasiibula ne baddayo ewaabwe nga basanyuka era nga bajaguza mu mutima olw’ebirungi byonna Mukama bye yali akoledde Dawudi omuddu we n’abantu be Isirayiri.


Bukedde Online - ▶ Museveni akkirizza okuyimbula abamu ku baakwatibwa\nKu kkono; Gerald Siranda (DP), Jimmy Akena (UPC), Pulezidenti Museveni ssentebe wa NRM (wakati),Nobert Mao (DP) , Kasule Lumumba (NRM) ne Frank Rusa akulira IPOD.\nPULEZIDENTI Museveni alagidde okuyimbula abamu ku basibe 51 abaakwatibwa ku nsonga z'okugezaako okutabangula emirembe baggyibweko emisango egibadde gibavunaanibwa era bayimbulwe awatali kakwakkulizo.\nBino Pulezidenti yabyogedde bwe yabadde mu lukiiko Ttabamiruka olwa IPOD olugatta ebibiina byobufuzi ebirina ababaka mu Palamenti e Kololo ku Lwokutaano.\nYategeezezza nga bwe yamaze okwogera n'abakulembeze b'ebibiina bya UPC ne DP ne\nbakkiriziganya okuyimbula abasibe ababadde baakwatibwa ebitongole ebikuumaddembe.\nAbakwate abaali 53 yagambye nti, ababiri baayimbulwa dda ate abalala 51 nabo bagenda kuyimbulwa.\n"Ekirungi baatuyambye okutuwa amawulire agakwata ku baali baagala okutabangula emirembe." Museveni bwe yagambye.\nKyokka n'abasibe abalala abaakwatibwa ku nsonga z'ebyobufuzi yasuubizza okwogera n'omuwaabi wa gavumenti okuddamu okwetegereza emisango egivunaanibwa abasibe abo ssekinnoomu era nti abanaasangibwa nga tebalina misango bajja kuyimbulwa.\nKino we kijjidde ng'abakulembeze ba National Unity Platform ekikulemberwa\nRobert Kyagulanyi Ssentamu (Bobi Wine) balumiriza gavumenti okusirikira abantu be baakwata mu ngeri ey'obukambwe ne batabateeka ku lukalala gavumenti lwe\nKyagulanyi yagambye nti, abawagizi baabwe abawera 423 kw'abo 89 bokka be baalabikidde ku lukalala lwa gavumenti nga kino kitegeeza nti abantu 334 tebannazuulwa we bali.\nKyagulanyi yagambye nti, ku mannya 177 agaaleeteddwa minisita w'ensonga z'omunda, Gen. Jeje Odongo mu Palamenti ku Lwokuna lwabongedde nnyiike mu kifo ky'okwanukula amaziga g'abantu ne geeyongera bweyongezi.\nYagambye nti abantu bangi abaakwatibwa kubanga nabo ng'aba NUP baakizuulidde ku\nlukalala lwa minisita nti waliwo abantu 88 abaali baasibwa wabula abantu baabwe nga tebaategeezaako ku NUP kubateeka ku lukalala lw'abawagizi abaabuzibwawo era\nkino nakyo kyayongedde okubennyamiza.\nMUSEVENI AYOGEDDE KU NKOLAGANA YE N'EBIBIINA BY'OBUFUZI\nEnsisinkano ya IPOD erina okubeeramu ebibiina byonna ebirina ababaka mu Palamenti mu kisanja kino ekimalirizibwa okuli;\nNRM, DP, UPC, JEEMA ne FDC. Kyokka FDC ne JEEMA baaganye okwetaba mu nsisinkano eno nga bagamba nti bye bazze bateesa bikoma mu bigambo n'okuba\nnga tebayinza kuteesa nga Bannayuganda bangi bavundira mu makomera lwa byabufuzi.\nPulezidenti yalaze nti talina buzibu na kukolagana na bibiina byabufuzi birala kuba azze akikola ku mitendera egy'enjawulo.\nYagambye nti, yaliko mu DP, UPC era n'abeebibiina ebirala azze abawa omukisa okuweereza mu gavumenti ya NRM.\nMuseveni yasiimye abeetabye mu lukiiko luno n'atendereza Nobert Mao akulembera DP nga bwali omuyizi we omulungi asobodde okulaga enjawulo wakati w'abakulembeze abatuufu kw'abo abawagulwa.\nMao yagambye nti, aba DP tebalina kizibu na kuteesa na muntu yenna naddala bwe bagulaba ng'omukisa gw'okutereeza eggwanga kuba kye kiruubirirwa kyabwe.\nPulezidenti wa UPC, Jimmy Akena yagambye nti, mu kiseera kino ng'eggwanga litaaguddwa ekirwadde kya Corona, tebayinza kuzira kukozesa mukisa gwonna gwe balowooza nti gusobola okweyambisibwa okusitula embeera y'ebyenfuna n'ebyobufuzi mu ggwanga.\nEbizuuse ku 2 abattiddwa e Nansana\nBakola meter box z'amasannyalaze mu sikulaapu w'ebyuma ne bayoola ssente


Bukedde Online - Aba KCCA bagugulana n’abatembeeyi ba paaka enkadde\nAba KCCA bagugulana n’abatembeeyi ba paaka enkadde\nObuyinza bwa Loodi Meeya bwakwongera okukendeezebwa...\nSsente za ‘welfare’ zitabudde baddereeva...\nABASERIKALE ba KCCA bazzeemu okugugulana n’abatembeeyi abatundira ebintu mu paaka enkadde ekivuddeko okubakwasa ekifuba.\nOmusumba Ssemwogerere ng’asala keeki oluvannyuma lwa Mmisa e London. Mu kkanzu ye Mpiima akulira ekibiina ky’Abakatoliki.\nBino byabaddewo ku Lwokubiri abaserikale ba KCCA nga bawerekerwako abapoliisi abakkakkanya obujagalalo bwe bazze mu paaka okusobola okukwata abatembeeyi wabula ne basanga nga nabo babeetegekedde ne batandika okusikahhana engoye n’okubakasukira amayinja okutuusa aba KCCA bwe baabasinzizza amaanyi ne bakwatako abamu.\nGuno mulundi gwakuna ng’abaserikale ba KCCA basanga obuzibu okukwata abatembeeyi mu paaka enkadde nga buli lwe bagendayo wabaawo okulwanagana.\nKu mulundi guno abapoliisi baakubye omukka ogubalagala okusobola okubagumbulula.\nKu mulundi ogwasooka abatembeeyi baatabuka ne bakasukira aba KCCA amayinja ate ogwaddako ne babaako omuserikale wa KCCA gwe baakuba n’afuna ebisago n’atwalibwa mu ddwaaliro wabula ku mulundi guno baagenzeeyo nga bamaliridde okubakwata.\nBino we bituukiddewo nga ku Mmande abaserikale ba KCCA abaabadde bali mu kikwekweto e Katwe abantu bwe baabeefuulidde ne babakasukira amayinja nga bawakanya okubawambako ebintu byabwe.\nAkulira eby’okukwasisa amateeka mu KCCA, Kitumwa Rusoke yagambye nti, bo baakugenda mu maaso n’okukola ebikwekweto okusobola okukwasisa amateeka agakugira abantu okukolera mu bifo ebitakkirizibwamu era n’alabula abatembeeyi n’abantu okukomya okukola effujjo ku baserikale b’ekitongole kino.\nYagambye nti, KCCA ebadde ekola ebikwekweto nga tefuna kukaluubirizibwa kwonna wabula ensangi zino abatembeeyi batandise okugezaako okubalwanyisa nga balina okwekomako kuba KCCA tekyusangako ku bikolebwa.\nYategeezezza nti, abatembeeyi balina okwebuulirira n’okumanya we bakoma n’obutaddamu kulwanyisa baserikale abali ku mirimu.\nEyaakayimbulwa e Luzira akomyewo n’akwatagana ne banne n’atandikira we yakoma\nAbadde ayingira mu ofiisi z'ebizimba n'abba poliisi emukutte\nPoliisi eggalidde Buwembo, eyali ssita wa Cranes lwa kuyiira bantu caayi\nAbadde abba ‘number plate’ z’emmotoka e Nabweru akwatiddwa\nMinisita Kamya alagidde ku baserikale ba KCCA\nKCCA efuumudde abakolera mu Kikuubo


Bukedde Online - Omuyizi eyafiiridde mu kidiba kya Kiwaatule Recreation Center atabudde abazadde\nBuubuno obukwakkulizo Bobi Wine bw'awadde...\nGav't ereese etteeka eriwera okutunda n'okugula...\nENGERI omuyizi wa Perfect Primary School e Kulambiro gye yafiiridde mu kidiba omuwugirwa ekya Kiwaatule Recreation Center ewa Bebe Cool ne kitaawe Bidandi Ssali ekyatabudde abazadde, Poliisi n’abatuuze.\nJosephat Waiswa Wambi 11, abadde asoma P6 yafiiridde mu kidiba ku Lwokutaano bwe yabadde agenze ne Nakato okuwuga.\nKigambibwa nti kitaabwe Ssaalongo Bernard Muyanda ye yabatutte ku ssaawa nga 9:00 ez’olweggulo okuwuga era n’abakwasa abaddukanya ekifo kino nga yali waakubakima ku ssaawa 11:00 ez’olweggulo.\nBwe baatuuse, buli mwana yagenze mu kasenge kake okweyambula bagende bawuge. Kyokka oluvannyuma lw’okuwuga, Nakato yagenze kitaabwe gye yabadde abagambye okubasisinkana nga Waiswa taliiwo n'abuuza omu ku bakozi oba yabadde amulabyeko. Naye kwe kumugamba nti yabadde alowooza nti y’ali naye.\nMu kiseera ekyo nga banoonya Waiswa, ne kitaabwe we yatuukidde okubuuza omulongo nga talabikako. Abaddukanya ekifo baamutegeezezza nti alabika agenze n’abayizi b’amasomero amalala abaabadde mu kuwuga.\nBaafubye okunoonya omwana mu buli kasonda nga bayambibwako abakugu mu kuwuga ne bakka mu bidiba byonna, mu kaabuyonjo, mu bimotoka ebikadde na buli kasonda ng’omwana taliimu.\nAbaddukanya ekifo kwe kugumya Ssaalongo alindemu okutuuka ku ssaawa 3:00 ez’ekiro ng’amasomero gonna gatutte abayizi baago balabe oba nga balina omuyizi atali waabwe kuba baali babakubidde amasimu.\nBWE BAAZUDDE OMULAMBO\nEkyewuunyisizza abazadde n’abatuuze ku ssaawa nga 2:00 ez’ekiro poliisi y’e Kira yabakubidde essimu nti, omwana waabwe azuuliddwa ng’afiiridde mu kidiba era omulambo guli mu ggwanika e Mulago.\nMu kiseera ekyo kigambibwa nti, Nnaalongo Josephine Namanda nnyina w’omwana yabadde ava ku poliisi y’e Ttuba etwala ekitundu mwe babeera okuloopa omusango gw’okubula kw’omwana waabwe n’ategeezebwa nti poliisi y’e Kiwaatule y'erina obuvunaanyizibwa ku kitundu ekyo.\nAbazadde bwe baabakubidde, baasoose kwewuunaganya lwaki poliisi ya Kira Road y’ebakubidde ssimu ng’ate ku poliisi y’e Ttuba baabagambye balina kuloopa ku poliisi y’e Kiwaatule.\nPoliisi ya Kira Road okuyingira mu nsonga, abaserikale b’e Kiwaatule baamala kukuba ssimu nga bategeeza poliisi enkulu etwala ekitundu kyonna ku kyali kituuseewo.\nEkyewuunyisa, emisana baakebedde ebidiba byonna ng’omwana taliimu kyokka ekiro, laba bwe bamuzuula mu kidiba ky'abakulu.\nANI YATUTTE ENGOYE ZA WAISWA?\nOmwogezi wa poliisi mu Kampala n’emiriraano Luce Owoyesigyire yagambye nti, omulambo gwa Wambi baagusanze teriiko wadde olugoye.\nMukasa yagambye nti, nabo beewuunya engeri Wambi gye yatuuse mu kidiba ky’abantu abakulu kubanga ebidiba byonna baali babinoonyezzaamu omwana n’ababula kyokka ekiro ng’abantu bonna bagenze ne bamuzuula.\nOmusango gw’okufa kw’omuntu gwagguddwaawo ku fayiro CRB 88/2019 ku poliisi y’e Kiwaatule ng’okunoonyereza bwe kugenda mu maaso ate Waiswa,\nKiwaatule Recreation Center\nEyatulugunyizza omwana okwagala okumutta bamukutte


Bukedde Online - Ebireetera omusajja okusuulawo omukazi gw’afunyisizza olubuto\nEbivaako ‘kaseti’ okugaaya‘tteepu’ n’egiremeramu...\nSirina ssanyu mu bufumbo Ssenga sirina ssanyu...\nOmuwala ali olubuto ng’ali mu birowoozo.\nABAKAZI bangi bw’afuna omusajja ky’asooka okulowozaako kumuzaalira asobole okumwefunza. Wabula era eriyo n’abasajja abakwana nga bw’asaba omukazi amuzaalireyo omwana amufaanana.\nNaye ate oluusi olubuto bwe luyingirawo, omusajja nga yeesikamu era abamu asalawo kudduka ku mukazi olwo mukaziwattu n’asigala mu bbanga.\nLWAKI ABASAJJA BADDUKA Waliwo abakazi abalowooza nti ssinga azaalira omusajja olwo abeera amwefunzizza, nti era ekiddako mikolo gya kwanjula na mbaga. Wabula emirundi mingi tekiba bwekityo, era ng’eno y’emu ku nsonga lwaki abawala bangi abafuuka ba ‘single mothers’, wadde ng’abasajja ababazaalamu balamu tteke.\nEdith Mukisa omukugu mu kubudaabuda abaagalana agamba nti endowooza abakyala gye balina nkyamu kuba omusajja okwegatta tekitegeeza nti ayagala kukuwasa. “Okuzaala edda kyatwalibwanga nti kikulu era ng’omukyala atwala obudde okwetegereza gw’agenda okuzaalira.\nNga n’abasajja tebamala gafunyisa bakyala mbuto nga si beetegefu okubawasa. Naye ennaku zino abasajja okuzaala mu mukyala bakitwala nga kya bulijjo era tekitegeeza nti afuuse mukaziwe kuba kati abasinga yeegatta n’omukyala si lwakuba nti amwagala wabula lwa kinyumu oba nnyonta y’akaboozi ate ng’abamu omukyala abeera akimanyi bulungi nti omusajja oyo tamwagala.\nWabula omukyala olw’okwagala okusikiriza omusajja amwagale oba ayongere okumufunza asalawo kuzaala mwana. Noolwekyo abakyala balina okukimanya nti okwefunza oba okwagalwa omusajja tekuba kumuzaalira mwana, wabula omuntu aba akwagala nga ggwe nga ne bw’omuzaalira omwana ng’omutima gwe teguli ku ggwe tayinza kukwagala. Ebivaako embeera eno mulimu; 1 Aba takwagala.\nAbakyala balina okukiyiga nti si buli musajja gwe weegatta naye nti aba akwagala. Abamu baba baagala kitundu ku ggwe era bw’amala okukifuna kiba kiwedde.\n2 Abakyala eky’okufuna embuto nga temusoose kuteesa na musajja kibanyiiza. Omusajja ayinza okuba ng’alina essuubi ly’okukuwasa kyokka ng’akyalina bye yeekenneenya ku mukyala naye bw’alaba ng’omukyala apapirira okufuna olubuto ng’alowooza nti olina ebirala bye weenoonyeza ng’amuddukako.\n3 Empisa. Abakyala abamu balaga empisa ennungi mu ntandikwa kyokka bwe bamala okuzaala nga balowooza nti kiwedde, olwo nga batandika okuyisa abasajja obubi. Ekivaamu ng’omusajja amuddukako.\n4 Kiraasi omuwala gye yeetwalirako ng’omusajja akyamukwana.\nAbawala abamu balaga abasajja ababakwana nti ba kiraasi ya waggulu, ekitiisa omusajja.\n5 Okutya obuvunaanyizibwa. Abasajja abamu batya obuvunaanyizibwa bw’okulabirira amaka. Ow’ekika kino bw’amanya nti omukazi afunye olubuto ng’adduka.\n6 Enjawulo mu mawanga. Abasajja abamu bafunyisa abakyala embuto nga tebasoose kubanoonyerezaako, kyokka bwe bamala okugeraageranya enjawuka zaabwe mu mawanga nga bakizuula nti tebajja kusobolegana.\n7 Enjawukana mu ddiini nayo nsonga nkulu, era abamu kibaleetera okwawukana. 8 Okuzaala abaana ebweru kyafuuka kya bulijjo. Wadde abakyala kibalemye okutegeera naye balina okukimanya nti kati abasajja okuzaala abaana mu bakazi be batagenda kuwasa tebakyakitya, era kyangu okumulekawo ng’amuzaddemu.\n9 Obuteesiga mukyala. Abasajja abamu asobola okubeera n’omuwala oba omukyala kyokka nga mu mutima gwe tamwesigangako wadde ng’abeera ayagala okwegatta naye era mu mbeera eno omukyala ayinza okufuna endowooza y’okuzaalira omusajja amwagale kyokka omusajja n’amwetegula bweteguzi kuba tamwesiga ng’omuntu kumufuula mukyala wadde amazaalidde.\n10 Abamu ekigendererwa kyabwe kuba kufuna mwana si bufumbo. Abasajja abamu aba n’ekigendererwa kya kuzaalayo mwana mu nsi era asobola okulaga omukyala omukwano n’amusuubiza nga bw’amwagaza okumusika n’omukyala okwagala okwenywereza ku musajja yeekanga akkirizza okumuzaalira kyokka omusajja olumala okufuna omwana nga yeecangira ku mukyala ng’amusuulawo.


Bukedde Online - Eyaliko yaaya wa Nagirinya bamukutte\nEyaliko yaaya wa Nagirinya bamukutte\nPoliisi erondoola aba boda 2 abaamanya ku...\nTeddy ayanukudde Bugingo ku bya ssente z'akameeza...\nAdded 17th September 2019\nABEEBYOKWERINDA bongedde amaanyi mu kunoonyereza ku batemu abaawamba oluvannyuma ne batta omuwala Maria Nagirinya. Nagirinya, eyali maneja mu kitongole ky’obwannakyewa ekya CIDI, yattibwa ne ddereeva we ayitibwa Ronald Kitayimbwa.\nEnsonda mu beebyokwerinda baategeezezza Bukedde nti, bwe baabadde banoonyereza ku masimu g’abatemu baakizudde nga baali batera okwogera n’omuwala eyakolako obwayaaya ewa Nagirinya.\nAmannya ga yaaya wabula ensonda zaagasirikidde olw’ensonga z’ebyokwerinda kyokka ne bategeeza nti bakola kyonna ekisoboka okulaba ng’ababuulira ku nkolagana ye n’abateeberezebwa okutta Nagirinya.\nKigambibwa nti abatemu bano baasooka kukwana yaaya okusobola okufuna amawulire agaali gakwata ku mugenzi newankubadde nga tewali bukakafu nti okuttibwa kwe yali akumanyiiko. Ono afuuse omuwala owookubiri okukwatibwa ku ttemu lino.\nOluvannyuma lw’okukwata Fortunate Mugisha Ayebare, ekitongole ky’amagye gwe baasooka okukwatira e Kireka.\nKigambibwa nti Nagirinya yali yafunamu obutakkaanya ne mukama we era n’amugoba, kwe kutandika okubeera ne baganda be okuli Berna Nakidde n’abalala.\nMu kiseera kino yaaya akuumirwa ku kitebe kya CMI nga bambega bagezaako okumubuuza ky’amanyi ku kufa kw’eyali mukama we.\nWabula ensonda mu beebyokwerinda zaategeezezza nti nga bwe kyali ku muwala Ayebare, abadde yaakayimbulwa ku kakalu ka poliisi, ne yaaya ono yanditeebwa era n’afuulibwa omujulizi okulumiriza abatemu nti tewannabaawo nnyo bujulizi bwa nkukunala bumulumiriza mu ttemu lino.\nBASONZE KU SSENTE\nBambega bagamba nti bye baakajja mu basibe be baakakwata biraga nti ensonga eyattisa Nagirinya yali ya ssente.\n“Omutwe omukulu mu ttemu lino ye Kasolo kyokka buli lwe tumubuuza ekyamuttisa omuwala, awoza kimu nti waliwo munne gwe yali naye mu kkomera e Luzira eyamusomera ddiiru y’okuwamba Nagirinya era n’amuwa n’ekifaananyi kye ng’agamba nti yali atera okutambula ne ssente empya n’enkadde,” ensonda bwe zaatugambye.\nKino wabula bagamba nti tekibawugudde kuva ku kunoonyereza ku nsonga ndala eziyinza okuba nga ze zaavuddeko okuttibwa kw’omugenzi.\nZino bagamba nti kuliko ey’emirimu n’omukwano.” Ensonga endala ze tutunuulidde kuliko okuzuula mu kitongole kya CIDI omugenzi gye yali akolera oba tebaddeeyo nkaayana za mirimu, oba mu ffamire ya bba we Edgar Gateni n’eya ddereeva gwe yattibwa naye Ronald Kitayimbwa.”\nBambega era baategeezezza nti abamu ku be bavunaana okutta Nagirinya okuli; Hussain Kasolo amanyiddwa nga ‘Arsenal’, Johnson Lubega eyeeyita ‘Rasta’, Hussein Kisekka, amanyiddwa nga ‘Masada’ n’abalala, beekwasa kimu nti ssente ze baali basuubira mu Nagirinya, ze zaabaleetera okumutta.\n“Mukama waabwe Kasolo agamba nti, eyabawa ddiiru yabafalaasira nti ssinga Nagirinya ne munne babeera babategedde nga babatta si kulwa nga babalonkoma aboobuyinza ne babakwata,” omu ku bambega bwe yagasseeko.\nKATEMBA MU MUSANGO GWA NAGIRINYA\nEbyo nga bikyali awo, bambega bateekateeka okuddamu okukozesa sitatimenti gye baggya ku be baakwata ku by’ettemu lino nga kwe bajja okusinziira okubatwala bagasimbagane n’omulamuzi.\nKino kyaddiridde okutwala Johnson Lubega mu kkooti y’oku City Hall mu Kampala wiiki ewedde kyokka omulamuzi n’agaana okuwulira omusango gwe ng’agamba nti omuntu gwe baali bamuleetedde yali akubiddwa nnyo nga tali mu mbeera nnungi.\nEkyewuunyisa, Kasolo yasooka n’ategeeza nti waliwo omuntu eyali yabatuma okutta Nagirinya, n’abawa ssente akakadde kamu n’ekitundu kyokka naye olwamututte mu kkooti e Makindye, ne yeefuula nti ku by’okutta Nagirinya.\nTewali kya maanyi kyonna era n’ebyemmotoka gye bagamba talina ky’abimanyiiko kuba n’okuvuga takumanyi.\nKino kitegeeza nti Kasolo ne banne bandiba nga baasooka kutulugunyizibwa okukkiriza omusango sinakindi nga waliwo eyabawadde amagezi beefuule kye batali basobole okubakozesa ng’obujulizi.\nMuseveni awadde Sabiiti ekiragiro ku batta abantu\nEntalo 10 Sheikh Muzaata z'azze alwana\nOfiisa wa poliisi eyagobwa akubye Ssaabawolereza wa Gavt mu mbuga


Ab’e Lwengo basattira lwa bubbi bw’ebisolo...\nEBINTU bya bukadde na bukadde bitokomokedde muliro ogusaanyizzzaawo emmaali y’abasuubuzi mu katale k’e Matugga. Omuliro guno gwakutte ku ssaawa 8:00 ez’ekiro ekikeesezza ku Lwokutaano nga gutandikidde mu sitoowa abasubuuzi mwe batereka emmaali yaabwe buli Lwakusatu n’Olwokuna bwe baba bagenda mu katale k’omubuulo.\nEbyamaguzi ebisinze okusiriira kuliko; engatto, endibota z’engoye, ensawo, obuwunga omuceere n’ebirala era bangi ku basuubuzi tewali asigazzaawo kantu Engeri omuliro guno gye gukuttemu guleetedde abasuubuzi okugutankana nga bagamba nti, kyandiba nga guvudde ku masannyalaze ate abalala bagamba nti waliwo ayinza okuba nga y’akumye omuliro guno.\nEkizimbe abasuubuzi mwe babadde batereka emmaali yaabwe kyonna kigudde ku ttaka ng’emiti gyonna gikutte omuliro okukkakkana nga kigudde era abatuuze nga bali n’abasubuuzi bagezezzaako okutaasa emmali yaabwe ekitasobose.\nAbatuuze bagezezzaako okuyita poliisi ezikiza omuliro wabula bagenze okutuuka ng’ebyamaguzi byonna bimaze okusaanawo.\nAbasubuuzi basabye Gavumenti ng’eyiita mu minisitule ey’ebigwa bitalaze okubayamba okubadduukirira kuba kati basobeddwa ate ssente zaabwe ezisinga zonna ziri mu mabanja.\nOmwogezi wa poliisi mu Kampala n’emiriraano, Patrick Onyango yagambye nti batandise okunoonyereza ku ngeri omuliro guno gye gukuttemu wabula n’agamba nti wadde abatuuze bagamba nti guvudde ku masannyalaze bbo nga poliisi tebannaba kukakasa kwe gwavudde era bakyanoonyereza.


Besigye, Ingrid n'abalala 8 bavunaaniddwa okwonoona ebintu bya Gav't\nBesigye, Ingrid Tulinawe n’abalala omunaana baatwalibwa e Kabaale gye baggyiddwa okuleetebwa mu kkooti e Rukungiri ate nga Amuriate ne Munyagwa babadde bakuumirwa ku poliisi y’e Mbarara gye baggyiddwa nabo okutwalibwa mu kkooti ku ssaawa 8:00.\nEBYOKWERINDA byanyweezeddwa ku kkooti y’e Rukungiri, Col. Kizza Besigye ne banne bwe baabadde baleetebwa mu kkooti okuvunaanibwa emisango gy’okwonoona ebintu bya Gavumenti omuli mmotoka, okukuba olukuηηaana olutali mu mateeka n’okujagalaza abantu.\nBano baakwatibwa ku Lwokubiri lwa wiiki eno e Mbarara bwe baali bawerekeddeko Patrick Amuriate ne Mubarak Munyagwa Mugaatigwabbata abanoonya akalulu k’obwapulezidenti bwa FDC abaali bakubye olukuηηaana mu kibuga Mbarara.\nBesigye, Ingrid Turinawe n’abalala omunaana baatwalibwa e Kabaale gye baggyiddwa okuleetebwa mu kkooti e Rukungiri ate nga Amuriate ne Munyagwa babadde bakuumirwa ku poliisi y’e Mbarara gye baggyiddwa nabo okutwalibwa mu kkooti ku ssaawa 8:00.\nKu ssaawa 4:00 ez’oku makya, omulamuzi Julius Barore owa kkooti y’e Rukungiri, ayongezzaayo omusango guno okutuusa nga February 20, 2018 lwe gunaddamu okuwulirwa era ne bateebwa ku kakalu ka kkooti.\nOluvannyuma lw’okuwulira omusango guno, batwaliddwa mu kkooti e Mbarara okuwulira omusango gw’okukuba oluku- ηηaana olumenya amateeka omwafi ira n’omuntu ku ssaawa 8:00.\nAbaserikale ba poliisi n’abali mu ngoye ezaabulijjo baayiiriddwa mu bungi ku kkooti okukuuma obutebenkevu n’okukakasa nti tewabeerawo kavuyo konna.


Bukedde Online - DP efunidde Kyuma kya Yesu looya amuwolereze\nEyataasa Mbuga nga yaakagwa ku kabenje amuwadde...\nObulwadde bw'olukusense buzinze Kampala ne...\nDP efunidde omuvubuka William Ntege amanyiddwa nga ‘Kyuma kya Yesu’ balooya abamuwolereza mu musango gw’okugwa omubaka Simeo Nsubuga mu malaka ng’amulanga okuwagira okukyusa Konsityusoni eggyibwemu akawaayiro akayinza okukugira Pulezidenti Museveni okuddamu okwesimbawo.\nDP efunidde omuvubuka William Ntege amanyiddwa nga ‘Kyuma kya Yesu’ balooya abamuwolereza mu musango gw’okugwa omubaka Simeo Nsubuga mu malaka ng’amulanga okuwagira okukyusa Konsityusoni eggyibwemu akawaayiro akayinza okukugira Pulezidenti yenna awezezza emyaka 75 obutaddamu uddamu okwesimbawo.\nKyuma kya Yesu awerenemba n’omusango mu kkooti e Mubende ng’agambibwa nti yasinziira ku mukolo gw’okukuza amattikira ga Kabaka e Buwekula n’agwa omubaka Simeo Nsubuga mu malaka ng’amuliriza nti y’omu’’ kubabasibyeko’’ Pulezidenti Miuseveni.\nSsabawandiisi wa DP Gerald Siranda ategeezezza nti ekibiina kisindise munnamateeka wakyo Richard Lumu okwegatta ku bagenda okuwolereza gwe yayise ‘mutabani wa Uganda omuvumu’ Kyuma kya Yesu.\nDP yalangiridde gye buvuddeko nga bwe yataddewo ekibinja kya balooya okuwolereza omuntu yenna anaakwatibwa mu kampeyini y’okulwanyisa okukyusa Konsityusoni okuggyamu akawayiro akakwata ku myaka 75 ayagala obwa Pulezidenti bw’eggwanga gy’alina obutasussa.\nPulezidenti wa DP Nobert Mao naye yategeeza gye buvuddeko nti wadde tebawagira kikolwa kya kulumba na kukubagana na muntu awagira kawayiro kukyusibwa kyokka obubalagaze bwa Kyuma kya Yesu ne banne bwe balina ku pulezidenti babutegeera bulungi.\nSiranda yanenyezza omulamuzi olw’obutakiriza kuta Kyuma kya Yesu kweyimirirwa. Ebyo nga biri awo DP etegeezezza nti bafunye munnateeka agenda okuwabira poliisi olw’okutulugunya abantu baayo abalala munaana abalumiziddwa mu kampeyini ya ‘k’ogikwatako’.\nEra omusawo agenda kubeekebejja. Bagambye nti bagenda kuwa famile y’omutembeeyi Basemera eyafudde ng’abaserikale ba KCCA bamugobanya mu Kampala munnamateeka esobole okuliyirirwa.\nNe basomooza loodi meeya Erias Lukwago obutakoma ku kuvumirira kikolwa kino kyokka wabula akalew akatiisa olw’ekikolwa kino.